ESSCOM Tahan Tekong Darat Warga Tempatan Bersama 3 PATI

TAWAU: Pasukan Keselamatan Khas Pantai Timur Sabah (ESSCOM) menggagalkan cubaan tekong menyeludup masuk pendatang asing tanpa izin (PATI) di Kampung Hidayat, Batu 4, Jalan Apas awal pagi tadi.

Komander ESSCOM Datuk Ahmad Fuad Othman berkata, tangkapan itu dilakukan semasa rondaan Op Cegah Pati (OCP) Daratan pada 5.20 pagi tadi.

Beliau berkata, semasa rondaan dilakukan oleh enam anggota Pasukan Gerakan Am (PGA) Batalion 14, lima anggota 6RAMD (ATM) menahan sebuah kenderaan MYVI dalam keadaan mencurigakan.

“Hasil pemeriksaan, terdapat  seorang pemandu bersama dua lelaki dan seorang wanita berada dalam kenderaan tersebut.

“Siasatan lanjut mendapati semua mereka mengaku  berasal daripada Sungai Pancang, Indonesia menggunakan laluan yang tidak sah untuk menyeludup masuk ke daerah ini menggunakan bot mengikut jalan laut.

“Turut ditahan seorang tekong darat warga tempatan yang disyaki turut terlibat dalam aktiviti berkenaan” katanya.

Kesemua yang ditahan berusia antara 25 hingga 57 tahun dan kesemya mereka dibawa ke Ibu Pejabat Polis Daerah Tawau untuk tindakan lanjut. Kes akan disiasat di bawah Akta Imigresen 1959/63 (Pindaan 2002).

Turut disita sebuah kenderaan MYVI yang digunakan dalam kegiatan berkenaan yang dianggarkan bernilai RM20,000.

Beliau berkata, kejayaan ini adalah hasil kerja berpasukan yang ditunjukkan oleh semua pihak yang terlibat terutamanya dalam menggagalkan taktik pendatang asing tanpa izin (PATI) yang menggunakan lorong-lorong tikus untuk memasuki negara ini secara haram.

Katanya, ESSCOM dengan kerjasama semua agensi keselamatan di ESSZONE akan terus mengadakan rondaan dan  pemantauan secara agresif melalui pelaksanaan OP Cegah Pati (OCP) dengan menggunakan dan mengadaptasikan konsep “show of presence”.

Usaha ini dilakukan bagi mengawal dan mengekang kemasukan PATI terutamanya daripada negara jiran dalam  usaha kita untuk memutuskan rangkaian Covid-19 daripada di bawa masuk ke negara ini melalui PATI.


Pemain Bola Sepak Kategori Berkeperluan Khas Sabah Diiktiraf Anugerah World Changer!

Syabas kepada Edelson Dell Evaristus, bekas pelajar pendidikan khas (masalah pendengaran) KV Keningau, yang telah dianugerahkan dengan “World Changer” oleh persatuan antarabangsa SENIA atas sumbangannya dalam sukan bola sepak kategori khas di peringkat tempatan dan global pada 17 November 2020.

Edelson Dell telah mengharumkan nama Sabah dan Malaysia apabila berjaya mewakili Malaysia dalam perlawanan bola sepak di Taiwan dan Korea Selatan dan telah layak bertanding di Brazil untuk perlawanan seterusnya sekiranya tiada halangan.

Pencapaiannya ini telah memberi inspirasi kepada pelbagai golongan individu berkeperluan khas bahawa mereka mampu menceburi bidang sukan dengan cemerlang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Menyamar Sebagai Anggota Polis Dan Memeras Ugut Diburu

LAHAD DATU: Dua lelaki kini diburu polis dipercayai menyamar sebagai anggota polis dan melakukan peras ugut terhadap dua wanita di hadapan sebuah kedai, Batu 1 Jalan Segama, di sini, semalam.

Ketua Polis Daerah Lahad Datu, Asisten Komisioner Nasri Mansor berkata, dalam kejadian kira-kira pukul 9 pagi itu, mangsa berusia 50 tahun sedang dalam perjalanan mencari sarapan di restoran berhampiran sebelum dihampiri dua lelaki menaiki kenderaan jenis Proton Saga lama berwarna hitam, nombor pendaftaran kenderaan SD4122.

“Suspek yang berbadan gempal, berbaju warna kelabu memaksa mangsa masuk ke dalam kenderaan tersebut dan duduk di bahagian belakang sebelum menarik seorang lagi mangsa dan terus membawa mereka menuju ke Pondok Polis Darvel.

“Kedua-dua mangsa diugut di hadapan Pondok Polis itu dan meminta bayaran RM200 bagi menyelesaikan masalah dokumen tetapi mangsa mengatakan dirinya tidak ada masalah dokumen,”katanya dalam kenyataan hari ini.

Nasri berkata suspek kemudian mengugut akan membawa mangsa ke IPD Lahad Datu jika mangsa tidak memberikan wang yang diminta.

“Mangsa kemudian bersetuju menyelesaikan masalah tersebut dan meminta kebenaran untuk mengeluarkan wang tunai di mesin ATM berhampiran Pondok Polis.

“Selepas mengeluarkan wang tunai, mangsa terus membayar RM200 kepada suspek. Mangsa juga meminta RM50 daripada suspek untuk tambang balik ke rumah sebelum dilepaskan,”katanya.

Beliau berkata, wang tunai RM250 yang disorok dalam beg tangan mangsa turut hilang dipercayai telah diambil oleh suspek sebelum mangsa dilepaskan manakala mangsa kedua dilepaskan di hadapan sebuah hotel di daerah ini kerana dipercayai tidak mempunyai wang dan memiliki dokumen yang lengkap.

“Orang ramai diminta membantu pihak polis mengesan kedua-dua suspek dan melaporkan jika terserempak dengan kenderaan jenis Proton Saga lama berwarna hitam, nombor pendaftaran kenderaan SD4122 dan bercermin gelap.

“Kes disiasat dibawah Seksyen 384/170 Kanun Keseksaan,” katanya. – SabahNewsToday


Mangsa bencana di Palu mencuri untuk terus bertahan

PALU: Mangsa gempa dan tsunami di Sulawesi terpaksa buat apa sahaja untuk terus hidup termasuk mencuri barang keperluan.

Ia berlaku semata-mata kerana desakan hidup dan pihak berkuasa setakat ini sekadar meminta penduduk bersabar dan tidak bertindak keterlaluan.

Begitu ramai yang berbaris panjang untuk menunggu giliran membeli minyak, ramai lagi berada di lapangan terbang untuk dibawa keluar manakala pasar raya dan kedai menjadi sasaran kerana penduduk mencari barangan keperluan harian terutama makanan.

Keadaan itu dilihat di pusat kota Palu ketika pihak berkuasa Indonesia bertungkus-lumus menggerakkan penghantaran bantuan ke pulau Sulawesi.

Angka rasmi korban sebanyak 844 dijangka meningkat ketika penyelamat mula tiba di kawasan luar yang dilanda gempa 7.5 magnitud disusuli tsunami setinggi enam meter.

Konvoi yang membawa makanan, air dan bahan api pula menunggu untuk diiringi anggota polis bagi menyekat cubaan mencuri sebelum bergerak masuk ke kawasan bencana.

Ratusan penduduk dilaporkan menyerbu dan mengambil barangan daripada pasar raya serta stesen minyak pada Ahad lalu.

Di Palu, ramai dilihat merempuh hadangan di sebuah pasar raya di tengah kota mencari barangan keperluan.

Sama ada lelaki atau wanita, mereka mengambil beg sampah, memasukkan biskut, kerepek, lampin, kertas tisu dan banyak barangan lain ke dalam bekas sebelum keluar dari situ.

“Bantuan belum diterima, kami perlu makan. Kami tidak ada pilihan lain, kami perlukan makanan,” kata seorang daripada mereka.

“Kami dalam keadaan krisis,” jerit seorang lagi.

Dua gegaran kecil berlaku ketika mereka meneroka ke dalam bangunan dan ada yang menjerit ‘gempa’, ‘gempa.’

Itu tidak menghalang orang lain untuk terus masuk ke dalam.

“Keadaan memaksa kami begini. Kami perlu makanan, air,” kata sekumpulan remaja.

“Kami ambil apa saja yang boleh diambil. Kami tidak tahu masak. Jadi, sebab itu kami buat begini.”

Penerbangan pesawat komersial belum disambung tetapi pesawat tentera membawa penduduk keluar dari Palu.

Kira-kira 3,000 orang berada dalam sebuah lapangan terbang kerana berharap dapat keluar manakala pegawai berusaha mengawal keadaan.

“Saya sanggup pergi untuk menaiki pesawat di mana-mana pun. Sudah dua hari saya menunggu. Saya belum makan atau minum,” kata seorang peniaga berusia 44 tahun, Wiwid.

Hampir tiga hari selepas gempa berlaku, keadaan sebenar bencana secara keseluruhannya belum diketahui.

Pihak berkuasa menjangka angka korban mungkin mencapai ribuan orang apabila kawasan yang terputus hubungan mula dimasuki penyelamat.


Hatrik Paunovic Benam Sarawak Di Likas

KOTA KINABALU : Jaringan hatrik Rodoljub Paunovic memastikan Sabah terus gah di persada Liga Perdana apabila membenam Sarawak 4-1 di Stadium Likas, di sini, sebentar tadi.

Beraksi di hadapan lebih 5,000 penyokong, skuad Tambadau tidak perlu menunggu lama untuk memperolehi gol pertama apabila Paunovic menyepak masuk bola hantaran Alto Linus pada minit ke-10.

Jaringan itu ternyata menaikkan semangat skuad bimbingan Jelius Ating dan hampir menghasilkan gol kedua menerusi sepakan percuma Ahmet Atayev pada minit ke-16 namun penjaga gol Sarawak, Shaiful Wazizi Mohammad bertindak cemerlang menepis bola keluar.

Separuh masa pertama juga menyaksikan Sabah menguasai hampir keseluruhan permainan dengan bahagian serangan skuad Ngap Sayot dilihat langsung tidak berpeluang membahayakan kubu pertahanan tuan rumah.

Pada minit ke-32, gawang Sarawak hampir dibolosi lagi menerusi tandukan Aguinaldo Mendes Veiga yang mendapat hantaran Jenius Karib namun Shaiful sekali lagi berjaya menyelamatkan keadaan.

Bagaimanapun, Aguinaldo kembali menceriakan penyokong Sabah apabila menyempurnakan bola muntah daripada penjaga gol lawan pada minit ke-37, sekali gus meletakkan pasukannya dua gol di depan.

Bermula separuh masa kedua, bekas penyerang Sabah yang kini menjadi kapten Sarawak, Bobby Gonzales, mengejutkan tuan rumah apabila menanduk masuk bola hasil sepakan sudut pada minit ke-58 bagi merapatkan kedudukan.

Tersentak dengan gol itu, Sabah terus melakukan serangan demi serangan bagi memburu gol ketiga dan berjaya memperolehnya pada minit ke-65 apabila Paunovic merembat masuk bola walaupun cubaan pertamanya sebelum itu berjaya dihadang penjaga gol lawan.

Penyerang dari Serbia itu kemudian melengkapkan hatriknya pada minit ke-84 apabila melakukan penyudah baik selepas mendapat hantaran terus daripada Jenius bagi menjadikan kedudukan 4-1 dan ia kekal sehingga pengadil perlawanan, S Logeswaran meniupkan wisel penamat.

Dengan kemenangan itu juga, Sabah kini hanya memerlukan satu mata daripada baki empat perlawanan untuk mengesahkan tempat ke Liga Super, musim depan.  – Berita Harian


Kejamnya ibu

LONDON: Seorang ibu dipenjara 11 tahun kerana memotong alat sulit anak perempuannya berusia tiga tahun dalam kes pertama seumpamanya di Britain.

Dalam penghakimannya, Hakim Philippa Whipple menyelar perbuatan wanita berasal dari Uganda itu sebagai menjijikkan, terutama memandangkan ia dilakukan di dalam rumah yang sepatutnya menjadi tempat selamat untuk mangsa.

“Sebagai ibunya, kamu mengkhianati kepercayaannya terhadap kamu yang sepatutnya menjadi pelindung. Kesan psikologi terhadap mangsa pasti berpanjangan.

“Saya mahu tekankan, mutilasi kelamin wanita (FGM) adalah sejenis penderaan kanak-kanak. Ia amalan yang tidak bertamadun selain jenayah serius,” katanya.

FGM lazim diamalkan masyarakat di Afrika dan diharamkan di Britain, 30 tahun lalu. Hukuman maksimum baginya adalah 14 tahun.

Wanita berusia 37 tahun yang tidak boleh dinamakan untuk melindungi mangsa itu turut dipenjara dua tahun selepas mengaku mengedarkan video berbentuk porno, termasuk membabitkan kanak-kanak.

Mahkamah sebelum ini diberitahu, wanita itu dan suaminya mengejarkan anak mereka ke hospital pada 28 Ogos 2017 dengan mangsa mengalami pendarahan teruk. Doktor menemui tiga kesan potongan terhadap kelamin kanak-kanak.

Ibu terbabit mendakwa anaknya cedera selepas terjatuh dari meja di dapur mereka. Dia juga menafikan masyarakatnya mengamalkan FGM.

Bagaimanapun, kanak-kanak itu memberitahu polis dia dikelar seorang ‘nenek kebayan.’

Empat doktor termasuk pakar FGM dalam keterangan mereka berkata, kesan kecederaan hanya boleh terjadi akibat dipotong objek tajam.

Selain itu, mahkamah turut diberitahu ibu terbabit cuba menggunakan ilmu hitam untuk ‘mendiamkan’ pendakwa serta penyiasat, apabila polis menemui lidah lembu yang dicucuk paku, selain limau disumbatkan nama pihak yang terbabit dalam kes itu bersertakan nota ‘aku kunci mulut kamu.’ – Reuters


Kanak-kanak Lelaki Dua Tahun, Dikesan Kes Indeks Kluster Lungkidau Di Sabah

KOTA KINABALU : Seorang kanak-kanak lelaki berusia dua tahun dikesan menjadi kes indeks bagi satu kluster baharu iaitu Kluster Lungkidau di Ranau melibatkan jangkitan 134 kes direkodkan setakat hari ini.

Menteri Kerajaan Tempatan dan Perumahan Sabah Datuk Masidi Manjun berkata ia dikesan hasil daripada saringan pra kemasukan wad  pada 7 Sept lalu sebelum bapa kepada kes indeks juga didapati positif COVID-19 hasil saringan pengiring kemasukan wad pada hari yang sama.

“Siasatan awal mendapati bapa kepada kes indeks mempunyai rekod menghadiri mesyuarat dan gotong-royong membersihkan lot tanah penanaman sawit di Mukim Paginatan.

Selain itu, dia juga terlibat dalam beberapa aktiviti melibatkan perkumpulan orang, gotong-royong pembaikan jambatan di Kampung Lungkidau dan merintis jalan laluan utama kereta untuk masuk ke kawasan perkuburan,” katanya dalam satu kenyataan malam ini.

Masidi yang juga jurucakap COVID-19 negeri berkata saringan kontak rapat dijalankan mulai 7 hingga 20 Sept melibatkan 177 orang.

Sementara itu, Masidi berkata lebih 1.94 juta atau 70.6 peratus penduduk dewasa, dan 124,393 atau 29.2 peratus penduduk remaja Sabah telah menerima suntikan pertama vaksin COVID-19.

Beliau juga berkata 1,291 kes positif COVID-19 direkodkan hari ini menjadikan jumlah kumulatif 188,123 kes, dan 1,837 pesakit sembuh menjadikan jumlah kumulatif 164,380 orang, manakala 3,888 pesakit sedang mendapatkan rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: 70 Kes Baharu Termasuk 57 Kes Tempatan Dengan Satu Kematian Hari Ini

PUTRAJAYA: Sebanyak 70 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 6,726 kes setakat Isnin (11 Mei 2020), jam 12 tengahari.

Menurut Ketua Pengarah Kesihatan, Datuk Dr Noor Hisham Abdullah, oleh itu jumlah kes aktif dengan kebolehjangkitan Covid-19 adalah 1, 504 kes.

Daripada 70 kes baharu, 13 kes merupakan kes import manakala 57 kes lagi merupakan kes penularan tempatan.

Sehingga kini, seramai 20 kes positif jangkitan ditempatkan di Unit Rawatan Rapi (ICU) di mana 7 kes memerlukan bantuan pernafasan.

Manakala dukacita dimaklumkan, terdapat pertambahan satu kes kematian baharu dalam tempoh 24 jam sekaligus menjadikan jumlah keseluruhan mangsa yang maut seramai 109 orang.


COVID-19: Doktor Warga Malaysia Meninggal Di UK

KUALA LUMPUR: Seorang doktor warga Malaysia yang bekerja di Hospital Kebajikan Wanita Birmingham, United Kingdom (UK), Dr R Vishna, dilaporkan meninggal dunia akibat jangkitan COVID-19.

Sesawang rasmi Yayasan Wanita dan Kanak-Kanak Birmingham hari ini, melaporkan mendiang yang lebih dikenali sebagai Vish, adalah seorang Pakar Perunding Neonatal di hospital berkenaan.

Ketua Eksekutif hospital terbabit, Sarah-Jane Marsh, menyifatkan Vish seorang doktor yang mempunyai kemahiran tinggi serta disayangi rakan sekerjanya.

“Mendiang juga sangat berdedikasi dalam hal menjaga serta merawat bayi dan keluarga mereka.

“Kematian Vish adalah sesuatu perkara yang di luar jangkaan dan memberi impak besar terhadap isteri, anak perempuannya dan bidang Neonatal.

“Kita mesti mengingati setiap nilai murni yang disebarkan mendiang, semua visi dan sifat keberaniannya akan terus ditanam dalam hati. Moga tuhan merahmati Vish, berehatlah dengan aman,” katanya.

Sementara itu, pengarah perubatan hospital berkenaan, Dr Fiona Reynolds, berkata sumbangan mendiang sebagai pakar perunding neonatal akan terus dihargai masyarakat setempat yang disifatkan sebagai insan yang amat berdedikasi terhadap bidang kerjanya.

“Mendiang sudah merawat ramai pesakit ketika beliau bekerja sebagai Pakar Perunding Neonatal di Birmingham.

“Vish akan sentiasa berada dalam ingatan kami,” katanya.

Isteri mendiang, Liza dilaporkan berkata, mendiang seorang suami dan bapa penyayang kepada anak mereka, Katelyn.

“Vish turut disayangi keluarga dan rakannya yang berada di Malaysia dan Trinidad.

“Mendiang komited terhadap kerjanya, rakan sekerja pula dilihat sebagai ahli keluarga baginya.

“Semua pesakit yang dirawat dan dilayan seperti ahli keluarganya, saya sangat bangga dengannya,” katanya. – BH Online


PKPB: Pelajar UMS Dibenarkan Pulang Ke Kampung

KOTA KINABALU : Universiti Malaysia Sabah (UMS) telah memberikan kebenaran kepada pelajar termasuk dari Semenanjung dan Sarawak untuk pulang ke kampung masing-masing bermula Jumaat lepas (20 Nov).

Menteri Kerajaan Tempatan dan Perumahan Sabah Datuk Masidi Manjun, yang juga merupakan jurucakap rasmi COVID-19 kerajaan negeri, berkata keputusan itu dibuat setelah pihak universiti mendapat banyak permintaan daripada ibu bapa pelajar supaya anak mereka dapat pulang ke rumah.

“Bagaimanapun, mana-mana pelajar yang telah balik (ke rumah) tidak dibenarkan masuk ke kampus semula. Pelajar berkenaan boleh memohon kebenaran pulang ke kampung daripada fakulti masing-masing.

“Pada masa sama, mereka juga dikehendaki untuk mengemukakan surat akuan ibu bapa dan pelajar untuk keluar dari kampus di pejabat kolej kediaman masing-masing,” katanya pada sidang media harian COVID-19 negeri Sabah di sini hari ini.

Masidi berkata bagi pelajar yang tidak dapat pulang ke kampung mereka pada masa ini, UMS telah memberikan pelbagai bantuan dan mengadakan program untuk pelajar dalam kampus bagi memastikan kesihatan dan kebajikan pelajar berkenaan terjaga.

“Ini termasuk bantuan makanan kering dan alat mandian selain pelitup muka dan pensanitasi tangan, membuat ujian saringan COVID-19 bersasar, memberi khidmat kaunseling kepada semua pelajar secara dalam talian dan menyediakan bilik gerakan Hal Ehwal Pelajar yang beroperasi 24 jam,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Liwat, Bunuh & Tanam Jiran Di Kebun Durian

JAWA TENGAH: Liwat, bunuh dan tanam. Itu tindakan kejam dilakukan seorang jiran yang mengelar leher remaja berusia 13 tahun sebelum menanam mayat mangsa di kebun durian di Banjarnegara.

Detiknews melaporkan, sebelum itu, budak lelaki berkenaan dilaporkan hilang pada 31 Januari lalu sebelum pihak berkuasa dan penduduk melancarkan operasi mencari besar-besaran.

Lebih kejam, suspek berusia 34 tahun mengaku meliwat mangsa sebanyak dua kali sebelum membunuhnya.

Lelaki itu dikenali sebagai Kirah ditahan polis pada 3 Februari lalu di rumahnya yang terletak berhadapan rumah mangsa selepas ada saksi mendakwa melihat suspek berjalan bersama mangsa pada hari dilaporkan hilang.

Hasil soal siasat suspek mengakui, dia mencekik mangsa, tetapi tidak mati sebelum menggunakan pisau untuk mengelar leher mangsa.

Suspek juga mengakui menanam mayat mangsa dan ditutup timbunan daun dan rumput di kebun durian itu.

Jurucakap polis Banjarnegara, Iga Dp Nugraha berkata, suspek didakwa atas tuduhan membunuh dan berdepan hukuman mati sekiranya didapati bersalah.

“Kita masih menyiasat motif pembunuhan dan tidak menolak kemungkinan suspek mempunyai gangguan mental dan kecenderungan seksual melampau,” katanya.

Menurutnya, pihaknya belum memperoleh laporan bedah siasat dan masih dalam proses pengumpulan bukti.

“Ibu bapa harus lebih waspada dalam menjaga anak dan berhati-hati walaupun dengan orang terdekat supaya kes sama tidak berulang lagi,” katanya. – Agensi


Prabowo enggan terima keputusan akhir KPU, 82 peratus undi sudah dikira

JAKARTA: Calon presiden Prabowo Subianto dan gandingannya Sandiaga Uno enggan menerima keputusan kiraan undi Suruhanjaya Pilihan Raya Umum (KPU) Indonesia, yang didakwa melakukan penipuan.

“Kami masih berharap untuk KPU, namun pendirian saya jelas. Saya akan menolak keputusan menipu. Kami tidak boleh menerima ketidakadilan dan ketidakjujuran dalam pelaksanaan pilihan raya ini,” kata Prabowo dalam pembentangan bertajuk ‘Mendedahkan Fakta Penipuan Pilihan Raya 2019,’ di Hotel Grand Sahid Jaya di sini, semalam.

Prabowo mendakwa partinya memiliki harapan tipis terhadap KPU dan mengingatkan anggota suruhanjaya itu, masa depan Indonesia berada di bahu mereka.

“Anda (KPU) perlu membuat keputusan. Anda perlu memilih menegakkan kebenaran dan keadilan atau meneruskan pembohongan dan ketidakadilan. Jika ketidakadilan, justeru anda membenarkan penjajahan kembali kepada rakyat Indonesia,” katanya.

Dalam menjelaskan dakwaan penipuan itu, pasukan teknikal Prabowo-Sandi, Lembaga Kemenangan Nasional (BPN) membentangkan maklumat berkaitan pelbagai tindakan penipuan yang berlaku sebelum, ketika dan selepas pengundian.

Antara masalah itu kata mereka adalah senarai pengundi rekaan yang kekal, politik wang, penggunaan mesin undi dan kertas undi dikoyak sehinggalah salah kiraan di laman web KPU.

Sebagai tambahan menolak proses kiraan undi KPU, BPN kem itu menggesa Sistem Informasi Penghitungan Suara (Situng) dihentikan. Permohonan pembatalan Situng dan kiraan undian pilihan raya dihantar menerusi sepucuk surat kepada KPU.

BPN menganggap penipuan ketika pilihan raya 2019 adalah berstruktur, sistematik dan besar-besaran atau TSM.

Menurut kiraan Situng semalam, gandingan Joko ‘Jokowi’ Widodo-Ma’aruf Amin memperoleh 69,897,142 undi atau 56.31 peratus sementara Prabowo-Sandi menerima 54,221,717 atau 43.69 peratus.

Perbezaan undian antara kedua-duanya mencapai 15,675,425 undi atau 12.62 peratus.

Dalam pada itu, menurut laporan Antara News, kiraan Situng sehingga jam 12 tengah malam tadi mencapai 668,632 daripada 813,350 stesen undi atau 82.22 peratus.

Berdasarkan data itu, kiraan untuk gandingan Jokowi-Ma’aruf adalah 70,807,903 undi (56.24 peratus) manakala Prabowo-Sandi memperoleh 55,095,708 undi (43.76 peratus). Perbezaan antara kedua-duanya adalah 15.71 juta undi.

Sementara itu, daripada 34 wilayah, empat daripadanya selesai melengkapkan 100 peratus data Borang C1 dalam Situng iaitu Bengkulu, Bangka Belitung, Bali dan Gorontalo. -Agensi


7 Warga Indonesia Tanpa Dokumen Cuba Masuk Sabah Ditahan

TAWAU:Zon Maritim Tawau telah berjaya menahan tujuh pendatang asing tanpa izin (PATI) dalam Ops Pluto Timur di kawasan perairan Custom Immigration Quarantine ( CIQ ) lama, Tawau, kelmarin, 22 November 2019.

Pengarah Zon Maritim Tawau Kepten Maritim Siva Kumar A/L Vengadasalam berkata, terdapat seorang juragan dan enam penumpang terdiri daripada lima lelaki dewasa dan dua wanita disyaki warga Indonesia masing-masing berumur antara 13 hingga 51 tahun.

Juragan dan penumpang yang diperiksa gagal mengemukakan sebarang dokumen pengenalan diri pasport yang sah. Pemeriksaan lanjut mendapati nama juragan yang mengemudi bot penumpang adalah tidak sama seperti dalam lesen bot yang dikemukakan kepada pihak Maritim Malaysia.

Kesemua ditahan dan diibawa masuk ke jeti Zon Maritim Tawau untuk siasatan lanjut di bawah Akta Imigresen 1959/63 dan Enakmen Pelabuhan dan Dermaga Sabah 2002 (JPDS) kerana dipercayai cuba menyusup keluar dari daerah ini secara tidak sah menuju ke Pulau Sebatik.


30 Rumah Atas Air Musnah Dalam Kebakaran Di Sandakan

SANDAKAN, 21 April : Kira-kira 30 rumah setinggan atas air musnah dalam kebakaran di Kampung Sundang Laut, Batu Sapi dekat sini pagi tadi.

Ketua Jabatan Bomba dan Penyelamat Malaysia (JBPM) Zon Sandakan Martin Thomas berkata pihaknya menerima panggilan kecemasan pukul 7.55 pagi dan sepasukan bomba dengan empat jentera tiba di tempat kejadian 17 minit kemudian.

“Anggaran keluasan kebakaran adalah 100 x 200 meter dengan anggaran rumah terbakar sebanyak 30 buah jenis tidak kekal.

“Kami telah mengambil sumber air daripada tangki air sejauh 1,300 kaki (396.24 meter) daripada lokasi kebakaran kerana pada ketika kejadian air laut telah surut,” katanya ketika ditemui pemberita di tempat kejadian.

Beliau berkata kebakaran berjaya dikawal pada 9.17 pagi dan tiada kecederaan mahupun kemalangan jiwa dilaporkan sementara punca kebakaran dalam siasatan.

Martin berkata pihaknya dengan bantuan penduduk kampung turut melaksanakan “firebreak” iaitu kaedah memutuskan kemerebakan api dengan merobohkan rumah dan jambatan.

Ahli Dewan Undangan Negeri Sekong Alias Sani berkata kebanyakan mangsa akan ditempatkan di dewan serbaguna Program Perumahan Rakyat (PPR) Batu Sapi, manakala sebahagian kecil ditempatkan di balai raya kampung terjejas dan rumah saudara mara.

Seorang penduduk Mohd Zam Abdul, 60, yang tinggal di kampung itu sejak lebih 20 tahun, berkata kejadian kebakaran itu merupakan yang kedua berlaku selepas 2018.

Beliau yang tinggal bersama isteri dan enam anaknya berjaya menyelamatkan diri bersama enam ekor kucing peliharaan mereka.

Beliau turut membantu penduduk kampung lain untuk merobohkan rumah atas air terlibat bagi mengelak kebakaran merebak ke rumah lain di kampung itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Gemuk Pun Seksi Kalau Ada Kuasa”

KOTA KINABALU: Tidak kira bagaimana rupa paras anda sama ada kacak, cantik, tinggi, rendah atau buncit sekali pun, anda akan kelihatan seksi di mata pihak tertentu jika mempunyai kuasa.

Itulah tarikan daripada ‘power is sexy’ atau kuasa itu seksi yang disampaikan dalam amanat Ketua Menteri, Datuk Seri Panglima Haji Mohd Shafie Apdal (gambar) sempena Hari Antirasuah Antarabangsa (HARA) Peringkat Negeri Sabah 2019 hari ini.

Tegas beliau, jika seseorang pegawai kerajaan terbuai dalam suasana ‘power is sexy’, maka individu tersebut mudah terpengaruh dengan gejala rasuah daripada pihak tertentu yang ingin mengambil kesempatan.

Berikutan itu, beliau mengingatkan kepada semua penjawat awam negeri dan Persekutuan di Sabah agar tidak terjebak dengan gejala rasuah serta perlu bertanggungjawab jika mereka ditahan pihak berkuasa kerana amalan berkenaan.

“Inilah yang dikatakan ‘power is sexy’ dan kita kena hindari diri kita daripada perkara rasuah.

“Orang akan rapat kepada anda bukan kerana rupa anda tetapi kuasa yang ada kerana itu saya katakan power is sexy,” katanya.

Sempena program itu, beliau turut mengumumkan dua pegawai kanan Suruhanjaya Pencegahan Rasuah Malaysia (SPRM) gred 54 dan 44 akan ditempatkan di Jabatan Ketua Menteri bagi menangani gejala rasuah.

Penempatan tersebut menjadikan Sabah negeri pertama menyahut seruan SPRM untuk menempatkan pegawai di jabatan berkenaan dalam usaha membanteras aktiviti rasuah.


PPM Tahan 9 PATI Indonesia Di Tawau

TAWAU : Pasukan Polis Marin (PPM) berjaya menahan sembilan Pendatang Asing Tanpa Izin (PATI) warga Indonesia di Kampung Tawau Lama, awal pagi tadi.

Pegawai Memerintah Markas Operasi PPM Tawau, DSP Mohd Nazari Ismail berkata, kesemua PATI berkenaan terdiri dari lima lelaki dan empat perempuan berumur lingkungan 16 hingga 42-tahun, dikesan tidak mempunyai sebarang dokumen pengenalan diri yang sah.

Katanya, serbuan pertama dijalankan di sebuah rumah tidak bernombor disyaki penempatan PATI berjaya menahan lima PATI terdiri dari tiga lelaki dan dua perempuan, kira-kira pukul 5.05 pagi Susulan itu, pasukan serbuan turut menjalankan serbuan di sebuah lagi lokasi, disyaki tempat persingahan (transit) PATI, iaitu di kawasan kebun pisang di sekitar kampung berkenaan dan berjaya menahan empat lagi PATI terdiri dari dua lelaki dan dua perempuan.

DSP Mohd Nazari berkata, kesemua PATI berkenaan dibawa ke Ibu Pejabat Polis Daerah (IPD) Tawau untuk tindakan lanjut. Kes berkenaan akan dirujuk ke Jabatan Imigresen Malaysia (JIM) Tawau atas kesalahan dibawah Akta Imigresen 1961.

Menurutnya lagi, kejayaan operasi tersebut hasil risikan Unit Risikan Marin (URM) PPM Tawau dan serbuan dijalankan oleh sepasukan terdiri dua Pegawai, sembilan anggota Unit Gempur Marin (UNGERIN) PPM Wilayah 4 Sabah bersama empat anggota URM PPM Tawau bagi mengekang kemasukan PATI.


Polis Buru 3 Anggota Kumpulan James

3 anggota kumpulan James diburu polis

Kota Kinabalu: Dua berjaya diberkas manakala tiga lagi anggota kumpulan James diburu polis selepas terbabit dalam kes samun di sebuah rumah banglo di Jalan Sembulan, Jumaat lalu.

Dalam kejadian kira-kira jam 10 pagi itu, tiga daripada lima suspek bertindak menyamun rumah berkenaan, menyebabkan kerugian sehingga RM83,000.

Ketua Polis Daerah Kota Kinabalu, Asisten Komisioner Habibi Majinji, berkata pihaknya menerima laporan berhubung kejadian itu pada jam 11 pagi selepas wanita yang juga pembantu rumah itu didatangi tiga suspek lelaki tempatan dengan bersenjata jenis pisau.

“Dua suspek memakai topeng untuk mengelak daripada dikenali ketika melakukan samun, salah seorang suspek bertindak mengacu pisau kepada mangsa dan mengugutnya supaya menunjukkan barang kemas yang disimpan oleh pemilik rumah.

“Dua suspek berkenaan terus ke bilik utama pemilik rumah dan menggeledah rumah berkenaan sebelum melarikan barang kemas, beg berjenama, wang tunai RM8,000 dan RM10,000 mata wang asing,” katanya dalam sidang media di Ibu Pejabat Polis Daerah (IPD) Kota Kinabalu, hari ini.

Mengulas lanjut, Habibi berkata bertindak atas maklumat hasil risikan, IPD Kota Kinabalu berjaya menangkap dua lelaki warga tempatan di Plaza 2 Luyang, dekat sini, pada keesokan harinya.

“Dua suspek masing-masing berusia 41 dan 48 tahun ditahan pada jam 7.30 malam dan hasil tangkapan ini, polis berjaya merampas beberapa barang kes, antaranya sebuah Proton Saga, kunci kenderaan, telefon dan topeng muka yang digunakan ketika menyamun.

“Hasil risikan juga mendapati terdapat lima suspek, yang mana dua sudah ditangkap manakala tiga lagi berusia antara 31 hingga 51 tahun masih bebas, namun sudah dikenal pasti,” katanya.

Katanya lagi, tiga suspek yang masih bebas termasuk ketua kumpulan dikenali sebagai James, dipercayai sudah keluar dari kawasan Kota Kinabalu dan usaha mengesan mereka sedang dilakukan termasuk bantuan daripada orang awam untuk memaklumkan kepada polis.

“Saya percaya, dengan tangkapan dua suspek ini kita dapat menyelesaikan beberapa kes yang dilakukan di sekitar negeri ini.

“Kumpulan James ini baru pertama kali cuba melakukan samun dalam rumah di kawasan Kota Kinabalu dan tiga lagi suspek sudah kenal pasti dan saya berharap masyarakat, jika mengenali suspek, menghubungi IPD Kota Kinabalu untuk menyelesaikan kes yang berlaku sebelum ini,” katanya.

Terdahulu, Habibi turut memaklumkan dua suspek yang diberkas mempunyai rekod jenayah membabitkan dadah. – Berita Harian


Sabah daki tangga kedua Liga Perdana

KOTA KINABALU: Sabah kembali merampas kedudukan kedua Liga Perdana apabila menang tipis 1-0 terhadap Selangor United di Stadium Likas, di sini, malam tadi.

Pasukan tuan rumah tidak perlu menunggu lama untuk mendapatkan gol apabila Rodoljub Paunovic menyepak masuk tandukan Alto Linus seawal minit ke-6 dan ia menjadi satu-satunya jaringan pada aksi berkenaan.

Skuad dengan julukan Tambadau hampir memperoleh gol kedua empat minit berselang namun tandukan Park Taesu hasil sepakan sudut Mohd Azzizan Nordin terkena tiang.

Pada minit ke-13, giliran Luis Carlos Junior memiliki peluang, bagaimanapun, cubaannya hasil hantaran Alto dihalang penjaga gol Selangor United, Muhamad Nuraizat Abdul Aziz.

Skuad kendalian Talib Sulaiman itu kemudian sekali lagi mencemaskan pintu gol Sabah pada minit ke-34 menerusi cubaan Nikita Olegovich Pavlenko, bagaimanapun, sepakannya itu sekadar menggegarkan tiang walaupun penjaga gol Rozaimie Rohim sudah pun tertewas.

Selangor United dilihat lebih garang di awal permainan pada babak kedua namun masih gagal menembusi benteng pertahanan Sabah yang dikemudi Rawilson dan Taesu.

Pada minit ke-56 cubaan Paunovic dari dalam kotak penalti diselamatkan penjaga gol dan selang beberapa minit selepas itu, Selangor United pula memiliki peluang namun rembatan Nikita terus ke dakapan Rozaimie.

Pasukan pelawat hampir menyamakan kedudukan pada minit ke-75 menerusi tandukan Raslam Khan Abd Rashid namun ia sekadar singgah di palang gol Sabah.

Di masa tambahan perlawanan, Azzizan hampir menambah jaringan buat Sabah namun cubaannya sempat ditepis penjaga gol lawan dan kedudukan 1-0 itu kekal sehingga pengadil meniupkan wisel penamat.

Kemenangan itu menyaksikan Sabah memintas UiTM FC yang tewas 0-1 kepada Terengganu FC II, semalam. – Berita Harian


Imigresen Sudah Maklumkan Kebenaran Pekerja China Masuk Sabah

KOTA KINABALU: Tidak timbul apa-apa isu tentang langkah Kerajaan Sabah memberi kebenaran kepada pekerja asing dari China masuk ke negeri ini memandangkan perkara itu telah dimaklumkan kepada Jabatan Imigresen sebelum dilaksanakan.

Ketua Menteri, Datuk Seri Mohd. Shafie Apdal berkata, Menteri Kanan Keselamatan, Datuk Seri Ismail Sabri Yakob mungkin tidak mengetahui perkara itu, justeru beliau telah meminta Setiausaha Kerajaan Negeri (SKN) untuk memaklumkannya bagi memastikan ada penyelarasan antara kerajaan negeri dan Kerajaan Persekutuan.

Mohd. Shafie berkata, kebenaran itu diberikan kerana banyak projek pelaburan daripada syarikat China di Sabah terbantut dan untuk meneruskannya mereka memerlukan kepakaran teknikal tertentu dari China.

“Saya telah maklumkan kepada Imigresen dan saya telah minta SKN untuk berhubung maklumkan kepada mereka tentang perkara ini, mungkin saya tidak hubungi menteri dia tetapi Jabatan Imigresen ada di situ dan saya telah minta supaya selaraskan.

“Apa yang penting ktia tahu masalah kita selesaikan masalah supaya bagaimana ada projek-projek di Sabah ini yang terbantut kerana mereka belanja dan mereka melabur tunggu dibina dan mereka memerlukan pas yang ada pasal di antara mereka pekerja yang ada tenaga kerja teknikal jurutera yang mereka perlukan, perlu kita adakan di peringkat negeri Sabah kalau tidak nanti bangunan, landasan kereta api yang ada tidak akan berjalan oleh kerana kepakaran mereka kita perlukan,” katanya dalam sidang akhbar hari ini.

Semalam, Ismail Sabri memaklumkan Kerajaan Persekutuan masih menutup pintu sempadan negara daripada rakyat China berikutan penularan wabak Covid-19, justeru kebenaran yang diberikan Sabah adalah tanpa perbincangan dengan pihaknya.

Menurut Mohd. Shafie, walaupun kuasa memberi kebenaran kepada mana-mana individu untuk masuk ke Sabah adalah di tangan kerajaan negeri, namun beliau tetap akan meminta SKN memaklumkan sekali lagi perkara itu kepada Persekutuan.

Tegasnya, tujuan utama kebenaran itu diberikan adalah untuk memastikan rakyat tempatan yang bekerja di sektor-sektor berkaitan tidak terus menganggur selain mampu menghidupkan kembali ekonomi negeri.

“Pekerja tempatan ada tetapi untuk membawa kepakaran teknikal dari China dan di samping itu perjanjian dahulu pun bila mereka melabur inilah perjanjian pekerja yang mereka nak bawah 200, 300 jadi itu yang saya minta di peringkat jemaah menteri kita perlu beri kelulusan dengan beliau yang penting kita selesaikan masalah yang penting projek berjalan bila projek berjalan ekonomi berjalan.

“Penduduk rakyat kita akan dapat kerja, dapat kerja dapat gaji, dapat gaji dapat makan, orang rumah pun senang anak-anak dia senang jadi yang penting kita selesaikan tidak payah kita besarkan.

“Jadi saya akan minta SKN hubungi walaupun itu bidang kuasa kerajaan negeri siapa yang boleh masuk siapa yang tidak boleh masuk tetapi itu perkara kita ketepikan yang penting G2G saya sudah maklumkan jadi walaupun mungkin agak lambat mereka maklumkan dan saya bagi arahan maklumkan SKN, pengarah Imigresen yang penting pekerja dapat datang bekerja,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Sabah Perlukan Bantuan Sekarang, Bukan Tahun Depan – Najib

KUALA LUMPUR: Kerajaan diminta segera menyalurkan bayaran tunai tambahan RM1,000 buat rakyat Sabah, khususnya penerima Bantuan Prihatin Nasional (BPN) berikutan keadaan pandemik COVID-19 yang teruk di negeri itu.

Datuk Seri Najib Razak (BN-Pekan) berkata rakyat Sabah perlukan bantuan sekarang bukan tahun depan sebab negeri itu telah dilaksanakan Perintah Kawalan Pergerakan Bersyarat (PKPB) paling lama tempohnya dan paling terjejas dengan gelombang ketiga COVID-19.

Katanya, Sabah juga adalah antara negeri yang paling tinggi kadar kemiskinannya dan bertambah teruk ketiuka zaman pentadbiran WARISAN dan Pakatan Harapan (PH).

“Kadar pertumbuhan Sabah turun dari 8.2 peratus pada 2017 (zaman Barisan Nasional) paling tinggi di antara semua negeri dalam Malaysia, menjunam ke paling rendah untuk dua tahun berturut-turut dengan kadar pertumbuhan cuma 1.5 peratus pada tahun 2018 dan 0.5 peratus pada tahun 2019.

“Kita jangan membiarkan jurang pembangunan antara Sabah dengan Semenanjung bertambah besar. Bantulah Sabah sekarang,” katanya dalam sesi perbahasan Rang Undang-undang (RUU) Perbekalan 2021, di Dewan Rakyat, hari ini.

Najib berkata, bantuan itu dapat dilaksanakan kerana negeri itu dijangka bakal menerima pembayaran cukai petroleum sebanyak RM1.25 bilion tahun depan.

Dilaporkan sehingga kini, terdapat 737,797 penerima bantuan BPN dari golongan B40 dan M40 di Sabah.

Mencelah perbahasan itu Datuk Seri Ahmad Maslan (BN-Pontian) berpendapat bantuan RM1,000 juga boleh diberikan kepada penerima BPN di Sarawak, Kelantan dan Terengganu kerana negeri itu juga bakal menerima bayaran cukai petroleum dari PETRONAS. – BH Online


Stesen Kereta Api Melalap bakal beroperasi semula – Ketua Menteri

TENOM, 31 Mac – Stesen Kereta Api Melalap, di sini, bakal beroperasi semula dalam tempoh sekurang-kurangnya tiga tahun dengan mempunyai landasan dan gerabak lebih baik selepas perkhidmatan kereta api di laluan itu ditamatkan 49 tahun lalu.

Ketua Menteri Datuk Seri Mohjd Shafie Apdal berkata pembangunan semula stesen itu turut melibatkan kerja-kerja menaiktaraf landasan dari Tenom ke Melalap sejauh 14 kilometer dengan peruntukan RM10 juta.

Beliau berkata ini adalah usaha kerajaan negeri untuk memajukan perkhidmatan kereta api di Sabah sebagai sistem pengangkutan efisien menghubungkan kawasan luar bandar dan bandar.

Beliau berkata perkhidmatan kereta api itu juga akan memberi manfaat kepada penduduk setempat khususnya Tenom, Pensiangan dan Keningau kerana mereka mempunyai pilihan dan tidak hanya bergantung kepada perkhidmatan bas atau teksi.

“Kita akan menghubungkan (landasan Melalap) sehingga ke Tenom (seterusnya) ke Beaufort-Kota Kinabalu,” katanya kepada pemberita selepas merasmikan Projek Pembangunan Semula Landasan Kereta Api Tenom-Melalap di sini, hari ini.

Turut hadir dua Timbalan Ketua Menteri iaitu Datuk Jaujan Sambakong dan Datuk Wilfred Madius Tangau serta Menteri Pembangunan Infrastruktur Sabah Datuk Peter Anthony.

Mohd Shafie bersama pemimpin yang hadir diiringi Pengarah Jabatan Keretapi Negeri Sabah Leonard S. Poyong kemudian menaiki kepala gerabak kereta api itu yang melalui landasan baharu sepanjang 300 meter sebagai gimik pelancaran projek tersebut.

Beliau berkata banyak manfaat boleh diperolehi menerusi inisiatif pembangunan semula stesen dan landasan kereta api kerana beliau yakin Tenom berpotensi besar bukan sahaja dalam pelancongan tetapi juga pertanian.

“Kereta api ini boleh digunakan untuk mengangkut hasil pertanian penduduk di sini dan mereka tidak bergantung sepenuhnya kepada pengangkutan bas atau lori,” katanya.

Mohd Shafie berkata landasan kereta api digunakan pada 1906 iaitu ketika zaman British juga akan dinaiktaraf, namun, mengambil sedikit masa kerana ada penduduk kampung telah membina rumah di kawasan berkenaan.

Mengenai pembangunan pekan baharu Melalap, Mohd Shafie berkata, inisiatif itu seiring dengan komitmen kerajaan negeri dalam memastikan pembangunan lebih seimbang dilaksanakan di setiap daerah.

Beliau berkata kerajaan negeri tidak akan hanya memberi fokus membangunkan kawasan bandar seperti Kota Kinabalu, Sandakan dan Tawau tetapi kawasan luar bandar juga akan diberikan keutamaan.


‘Boy Lembaga’ Ditahan Selepas Polis Lepaskan Tembakan

KOTA KINABALU: Polis melepaskan tembakan ke arah tayar kereta dipandu ‘Boy Lembaga’ selepas lelaki itu cuba melanggar anggotanya di Batu 10 Jalan Tuaran Bypass berhadapan sebuah stesen minyak di Kota Kinabalu.

Kejadian berlaku pada 4.20 petang semalam, ketika serbuan menangkap lelaki berusia 38 tahun itu yang aktif melakukan pecah rumah dan pasar raya di beberapa daerah.

Dia akhirnya berjaya ditahan selepas berlaku pergelutan.

Pemangku Ketua Polis Daerah Kota Kinabalu, Superintendan George Abd Rakman berkata, suspek lebih dikenali dengan nama Boy Lembaga dikehendaki kerana banyak melakukan jenayah di beberapa daerah.

“Ketika kejadian itu, sepasukan pegawai dan anggota mengesannya dan cuba menahan dia yang memandu Proton Preve.

“Namun dia bertindak agresif dan cuba melanggar anggota hingga menyebabkan tembakan dilepaskan ke arah tayar kenderaan itu.

“Malah, suspek turut melanggar empat kenderaan lain sebelum berhenti di tepi jalan. Tiada pihak yang tercedera,” katanya dalam kenyataan, hari ini.

George berkata, pihaknya merampas dua telefon bimbit suspek dan kereta digunakannya.

Katanya, suspek ditahan reman sehingga Jumaat ini untuk siasatan mengikut mengikut Seksyen 307 Kanun Keseksaan kerana cubaan membunuh anggota polis.

“Kita juga melakukan siasatan lanjut berkaitan jenayah dilakukannya,” katanya.


Polis Tembak Tayar Kenderaan Cuba Rempuh Sekatan

KOTA KINABALU: Polis terpaksa melepaskan tembakan ke atas tayar sebauh kenderaan selepas pemandu kenderaan terbabit cuba merempuh pihak berkuasa dalam kejadian di Jalan Tun Fuad Stephens di Kota Kinabalu, hari ini.

Dalam kejadian kira-kira jam 10.30 pagi itu, suspek bersama dua rakannya dipercayai tidak memiliki dokumen pengenalan diri dan cuba mengelak daripada ditahan polis.

Ketua Polis Daerah Kota Kinabalu, Mohd Zaidi Abdullah, berkata pemandu kereta berkenaan ditahan oleh unit kereta peronda MPV di Tanjung Aru, di sini, selepas menerima maklumat sepasang suami isteri bergaduh dalam kenderaan terbabit.

Katanya, anggota MPV bertugas mengarahkan semua individu membabitkan empat lelaki dan seorang wanita berusia dalam lingkungan 20 hingga 34 tahun, turun dari kenderaan itu.

“Seorang lelaki dan wanita mendakwa pasangan suami isteri memberikan MyKad untuk diperiksa.

“Dua lagi individu mendakwa tidak membawa MyKad manakala pemandu kereta mendakwa MyKad miliknya berada di tempat duduk,” katanya menurut laporan Berita Harian.

Zaidi berkata, tiga daripada suspek termasuk wanita terbabit kembali memasuki kenderaan sebelum memecut, meninggalkan dua rakan termasuk suami wanita terbabit.

Katanya, anggota MPV mengejar kenderaan berkenaan namun sebaik tiba di Jalan Tun Fuad Stephens yang sesak, pemandu Proton Wira itu berpatah balik secara berbahaya dan hampir merempuh anggota polis.

“Keadaan itu menyebabkan anggota polis terpaksa melepaskan tembakan ke arah tayar untuk memberhentikan kenderaan suspek.

“Suspek akhirnya menghentikan kenderaan di tengah jalan dan melarikan diri bersama dua rakannya,” katanya.

Zaidi berkata, suspek wanita ditahan di sebuah bilik penginapan di Sinsuran dan siasatan mendapati MyKad yang dibawa adalah milik orang lain.

Katanya, dua lagi suspek dikenali sebagai Ijam iaitu pemandu Proton Wira dan rakannya bernama Ali masih dikesan.

“Siasatan diteruskan mengikut Seksyen 307 Kanun Keseksaan dan kita akan memohon perintah reman ke atas tiga suspek yang ditahan untuk membantu siasatan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Penghantar Makanan Dikompaun RM1,500 Seorang Di Lahad Datu

LAHAD DATU: Akibat gagal mematuhi prosedur operasi standard (SOP) mencegah Covid-19 dengan tidak memakai pelitup muka serta berkumpul, enam penghantar makanan bermotosikal masing-masing dikenakan kompaun RM1,500 dalam satu operasi bersasar, semalam.

Ketua Polis Daerah Lahad Datu, Rohan Shah Ahmad berkata, enam lelaki berusia antara 20 dan 30 tahun itu dikenakan kompaun tersebut mengikut Akta Pencegahan dan Pengawalan Penyakit Berjangkit 1988 (Akta 342).

“Operasi bersama Pejabat Kesihatan Daerah Lahad Datu ini dijalankan di tiga lokasi di kawasan hadapan Darvel Bay, Bandar Sri Perdana serta Fajar.

“Operasi ini menyasarkan kepada penghantar makanan di sini agar mematuhi SOP dan kompaun ini dikeluarkan selepas beberapa kali diberi nasihat namun masih ingkar,” katanya.

Rohan Shah berkata, polis dan pejabat kesihatan memandang serius tahap pematuhan SOP penduduk daerah Lahad Datu dalam memastikan penularan Covid-19 dapat ditangani.

“Negara kini berdepan dengan varian baharu Covid-19 yang kesannya lebih agresif dan kita tidak mahu pelaksanaan SOP di Lahad Datu ini dipandang enteng, diambil mudah,” katanya. – BERNAMA


Warisan Akan Letak Calon Setia, Bukan ‘Katak’

KOTA KINABALU: Ahli Parlimen Sepanggar, Datuk Mohd Azis Jamman meletak keyakinan tinggi bahawa pucuk pimpinan Parti Warisan Sabah (Warisan) akan meletakkan calon yang mempunyai jati diri yang kukuh serta tidak akan ‘melompat’ selepas menang Pilihan Raya Negeri akan datang.

Katanya, ini terbukti apabila baru-baru ini tiada seorang pun ‘wakil rakyat Warisan’ menyertai kem pembangkang meskipun sudah ditawarkan pelbagai imbuhan wang ringgit yang berlipat ganda daripada mereka.

“Kita akan kekal berprinsip iaitu tiada satu pun orang wakil rakyat warisan melompat ke pihak sebelah. Ini terbukti wakil rakyat Warisan sangat bermaruah serta tidak mudah untuk mengadai maruah mereka demi untuk kepentingan peribadi.

“Kita ucapkan syabas serta tahniah kepada penyandang Ahli Dewan Undangan Negeri (ADUN) Karambunai, Azhar Matussin yang setia kepada Warisan meskipun telah banyak kali diganggu serta ditawarkan pelbagai imbuhan wang tunai yang banyak,” katanya semasa merasmikian penutupan Kursus Pemantapan Ketua Pusat Daerah Mengundi (PDM) Parlimen Sepanggar, Ahad.

Mohd Azis yang juga Ketua Bahagian Warisan Sepanggar berkata, beliau sendiri pernah ditawarkan wang tunai serta jawatan menteri penuh di peringkat persekutuan ketika pergolakan politik berlaku pada Mac lalu.

“Cuba bayangkan, saya merupakan bekas Timbalan Menteri Dalam Negeri (KDN), menterinya adalah Perdana Menteri ketika ini. Bukankah saya sangat penting baginya, bukan sedikit tawaran wang tunai yang dikemukakan ‘boleh jadi jutawan’ dalam sekelip mata.

“Saya teringat ketika berkempen pada Pilihan Raya Umum ke-14 (PRU-14) lalu di sekitar pekan Manggatal, saya didatangi oleh seorang pengundi berbangsa Tiong Hua. Dia akan ludah muka saya jika beralih (melompat),” katanya.

Mohd Azis berkata Beliau bersama Azhar sudah membuktikan kepada rakyat Sepanggar mereka masih kekal bersama Warisan sekaligus berharap pengundi akan kekal memilih Warisan pada PRN Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tular Video Kejutkan Sahur Ingkar PKPB Di Tawau, Polis Kesan ‘Jobby Basri’

POLIS SIASAT VIDEO TULAR INGKAR PKPB, KESAN INDIVIDU ‘JOBBY BASRI’

TAWAU; 15 MEI 2021 (Sabtu) : Polis Tawau sedang menyiasat satu video yang tular di media sosial mengenai aktiviti sekumpulan remaja dan kanak-kanak yang berkumpul sambil melakukan tradisi mengejutkan penduduk kampung untuk bersahur dalam kejadian di Kampung Baru, Batu 2, Jalan Apas, Tawau.

Ketua Polis Daerah Tawau, ACP Peter Anak Umbuas berkata, kejadian tersebut berlaku kira-kira pukul 2 pagi, 12 mei lalu yang menyaksikan kumpulan remaja berkenaan berkumpul dan bersorak tanpa pematuhan SOP, Perintah Kawalan Pergerakan Bersyarat (PKPB) yang dilaksanakan di daerah Tawau.

Beliau berkata, aktiviti berkenaan dipercayai melibatkan lebih 100-orang remaja serta kanak-kanak. Beliau berkata demikian kepada pemberita di Ibu Pejabat Polis Daerah (IPD) Tawau.Jelasnya, polis telah menjalankan siasatan terhadap video yang berdurasi 30-saat tersebut walaupun tiada laporan polis dibuat oleh orang awam berhubung kejadian tersebut.

Menurut ACP Peter, pihaknya sedang mengesan seorang lelaki tempatan yang dikenali sebagai Jobby Basri, 30 tahun yang beralamat di Batu 2 Jalan Apas dipercayai mempunyai maklumat berkaitan aktiviti tersebut untuk tampil ke IPD Tawau bagi membantu siasatan.

Sehubungan itu, beliau turut mengingatkan masyarakat Tawau agar sentiasa mematuhi SOP yang telah ditetapkan oleh kerajaan agar tidak melanggar undang-undang sedia ada selain ia dapat mengekang penularan Pandemik COVID-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumlah Korban Gempa Bumi Di Pakistan Meningkat 22 Orang

MIRPUR: Jumlah korban gempa 5.8 magnitud di timur laut Pakistan, hari ini, meningkat kepada 22 orang dengan lebih 300 mangsa lagi cedera, kata pegawai kanan polis negara itu.

Rakaman televisyen menunjukkan beberapa kenderaan terperangkap dalam rekahan besar pada jalan serta sebuah trak dan bas tersadai.

“Sekurang-kurangnya 22 maut dan lebih 300 mangsa cedera,” kata Timbalan Inspektor Jeneral Polis di Mirpur, Sardar Gulfaraz.

“Keadaan kini terkawal,” kata pengerusi Pihak Berkuasa Pengurusan Bencana Nasional, Leftenan Jeneral Mohammad Afzal.

“Infrastruktur di kawasan ini sudah musnah,” kata Perdana Menteri wilayah Kashmir Pakistan, Raja Farooq Haider Khan.

Menurut seorang penduduk Mirpur yang tinggal berhampiran hospital, Naeem Chughtai banyak jalan, menara telekomunikasi dan pencawang elektrik rosak teruk.

Difahamkan, gegaran gempa itu dapat dirasakan sejauh New Delhi dengan laman berita Press Trust of India melaporkan penduduk panik berlari keluar rumah dan pejabat di banyak tempat termasuk Rajastan, Punjab dan Haryana. – AFP


“Jhon Lansa” Dikehendaki Polis Kota Kinabalu

KOTA KINABALU – Polis Kota Kinabalu sedang mengesan individu lelaki yang mengelar dirinya di laman sosial Facebooknya sebagai “Jhon Lansa”

Individu ini diminta untuk hadir ke IPD Kota Kinabalu untuk membantu siasatan mengikut Seksyen 500 Kanun Keseksaan atau Seksyen 233(1) Akta Komunikasi & Multimedia 1998.

Mana-mana pihak yang mempunyai maklumat berkaitan lelaki itu boleh menghubungi Pegawai Penyiasat Inspektor Palani Nathan Pathmanathan di talian 016-4122835 atau bilik gerakan IPD Kota Kinabalu di talian 088-318843 atau 088-529222 atau mana-mana balai polis berdekatan.


Sabah Kutip Cukai Jualan Produk Petroleum RM1.25 Bilion Setakat Ogos

KOTA KINABALU, 29 Sept : Kerajaan negeri Sabah telah mengutip sejumlah RM1.25 bilion cukai jualan ke atas produk petroleum daripada Petroliam Nasional Bhd (Petronas) sejak cukai itu mula dikutip tahun lepas.

Ketua Menteri Datuk Hajiji Noor berkata ia meliputi RM177.88 juta pada 2020 dan RM1.07 bilion setakat Ogos bagi tahun ini.

Beliau berkata cukai jualan produk petroleum itu merupakan sebahagian daripada RM3.83 bilion hasil negeri yang berjaya dikutip setakat 31 Ogos tahun ini, dan menurutnya, kadar kutipan hasil negeri itu melebihi sasaran ditetapkan dalam tempoh tersebut dengan mencapai prestasi 120 peratus.

Katanya pembayaran cukai jualan ke atas produk petroleum adalah antara persetujuan yang dicapai dalam mesyuarat pertamanya bersama bekas perdana menteri Tan Sri Muhyiddin Yassin sebaik mengangkat sumpah sebagai Ketua Menteri dan Gabungan Rakyat Sabah (GRS) mengambil alih pentadbiran negeri setahun yang lepas.

“Antara persetujuan dicapai adalah untuk memastikan Petronas memulakan pembayaran cukai jualan ke atas produk petroleum pada kadar segera,” katanya berucap pada Majlis Setahun Kerajaan GRS Bersama Rakyat di Pusat Konvensyen Antarabangsa Sabah, hari ini.

Turut hadir Timbalan Ketua Menteri Sabah Datuk Seri Bung Moktar Radin, Datuk Dr Jeffrey Kitingan dan Datuk Dr Joachim Gunsalam.

Hajiji berkata selain cukai jualan produk petroleum, kerajaan negeri Sabah turut menyasarkan kutipan pembayaran dividen badan berkanun negeri dan syarikat kerajaan negeri sebanyak RM100 juta pada tahun ini bagi meningkatkan hasil negeri.

Sebanyak RM25.72 juta dividen telah dikutip setakat September dan sasaran itu dijangka dapat dicapai menjelang penghujung tahun, katanya.

Hajiji berkata kerajaan negeri akan meneroka sumber khazanah alam Sabah dengan pengurusan mampan menerusi beberapa inisiatif yang sedang dirancang termasuk pembangunan dan penjanaan pendapatan melalui perdagangan kredit karbon, meningkatkan hasil baharu melalui sumber mineral, menghidupkan semula aktiviti ekonomi dan menggalakkan kitaran wang melalui perbelanjaan isi rumah.

Sementara itu, Hajiji berkata tiga sektor utama yang menjadi tumpuan dalam Hala Tuju Pelan Pembangunan Sabah Maju Jaya 2021-2025 iaitu sektor pertanian, perindustrian dan pelancongan telah menunjukkan pencapaian serta perkembangan positif menerusi beberapa projek pembangunan dan pelaburan yang berpotensi mewujudkan peluang pekerjaan untuk penduduk setempat.

“Secara keseluruhan, pelaksanaan pembangunan ketiga-tiga sektor tumpuan itu akan melibatkan pelaburan sebagai enjin pertumbuhan. Banyak pihak telah mengemukakan hasrat untuk melabur di negeri ini dan pelbagai inisiatif pelaburan akan dapat direalisasikan,” katanya.

Pada majlis itu, Hajiji turut melancarkan penubuhan Yayasan Kebajikan Sabah bagi membantu kerajaan negeri menggerakkan agenda kebajikan, selain berfungsi sebagai institusi memperkasa kerjasama antara kerajaan dan badan bukan kerajaan, korporat dan swasta yang bersedia untuk mencari dana bagi menyalurkan sumbangan kepada golongan kurang berkemampuan dan berkeperluan khas.

Katanya yayasan itu akan ditadbir urus secara profesional oleh petugas sosial terlatih untuk memastikan penyaluran bantuan dibuat secara telus dan sampai kepada golongan sasar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PM mohon maaf jika tidak beri kesenangan kepada rakyat

PUTRAJAYA: Tun Dr Mahathir Mohamad memohon maaf kepada seluruh rakyat jika pentadbirannya sejak memerintah tahun lalu tidak membawa kesenangan kepada semua.

Perdana Menteri bagaimanapun berkata, beliau dan isteri, Tun Dr Siti Hasmah Mohd Ali bersyukur kerana diberi peluang meraikan sambutan Aidilfitri dengan rakyat.

“Saya dan isteri mengucapkan selamat hari raya kepada semua, maaf zahir dan batin kepada semua rakyat Malaysia jika ada apa-apa yang kami melakukan sepanjang tahun tidak membawa kesenangan kepada tuan puan.

“Saya amat bersyukur dan terima kasih kerana dapat bersama-sama meraikan Aidilfitri tahun ini. Inilah negara kita Malaysia, negara kita yang banyak memberi nikmat kepada semua rakyat,” katanya.

Beliau berkata demikian ketika berucap di hadapan ribuan pengunjung pada Majlis Rumah Terbuka Aidilfitri Perdana Menteri dan anggota Kabinet di kediaman rasminya di sini, hari ini.

Dr Mahathir berkata, sambutan Aidilfitri membuktikan kepelbagaian kaum dan agama yang bersama-sama meraikan perayaan dalam keadaan aman dan tenteram.

“Inilah negara kita bersama, hidup rukun damai dan merayakan hari kebesaran semua kaum bersama-sama tanpa mengira kaum dan agama .

“Dengan itu, negara kita menjadi aman dan kita dapat hidup senang-lenang serta sejahtera,” katanya.

Terdahulu, Perdana Menteri dan isteri bersalaman dengan pengunjung yang hadir di khemah utama majlis rumah terbuka berkenaan.

Pengunjung juga tidak melepaskan peluang mengambil gambar swafoto bersama Dr Mahathir dan isteri. – Berita Harian


Dr Mahathir Tiba Di Kota Kinabalu

KOTA KINABALU: Perdana Menteri Tun Dr Mahathir Mohamad tiba di Lapangan Terbang Antarabangsa Kota Kinabalu bagi merasmikan Majlis Tilawah dan Menghafaz al-Quran Peringkat Kebangsaan malam ini.

Pesawat yang membawa Perdana Menteri dan isteri Tun Dr Siti Hasmah Mohd Ali tiba pada 1.30 tengah hari dan disambut ketiga-tiga Timbalan Ketua Menteri iaitu Datuk Wilfred Madius Tangau, Datuk Jaujan Sambakong dan Datuk Christina Liew.

Turut berada di lapangan terbang beberapa menteri dan pembantu menteri serta pegawai kanan kerajaan di Sabah.

Beberapa pemimpin Parti Pribumi Bersatu Malaysia Sabah dan ahli parti itu serta ahli Parti Warisan Sabah turut menyambut ketibaan Perdana Menteri.

Dr Mahathir dijadual merasmikan majlis tilawah al-Quran itu di Pusat Konvensyen Antarabangsa Sabah (SICC), di sini pada 8.30 malam ini.


Bakal Pengantin Antara 13 Orang Maut Dalam Kemalangan

13 orang termasuk bakal pengantin maut dalam kemalangan

MANILA: Sekurang-kurangnya 13 orang termasuk bakal pengantin dan dua orang kanak-kanak terbunuh apabila sebuah trak yang mereka naiki terbalik di jalan pergunungan, kata polis, hari ini.

Polis San Fernando, Victor Quinao berkata, lori sampah yang membawa 53 penumpang di timur wilayah Camarines Sur semalam dalam perjalanan turun ke lebuh raya ketika ia hilang kawalan, menyebabkan beberapa orang cedera.

Menurut Quinao, rombongan bakal pengantin lelaki dan keluarganya baru kembali daripada rumah perempuan yang dipinang untuk lelaki itu dan malangnya bakal pengantin itu antara yang terbunuh dalam kemalangan itu.

“Trak terbabit hilang kawalan lalu terbalik, menyebabkan beberapa penumpang tercampak sementara yang lain tersepit.

“Lori milik kerajaan tempatan itu digunakan untuk mengangkut tanah dan pasir. Ia dipinjam untuk digunakan sempena majlis itu dan diubah suai dengan diletakkan tempat duduk penumpang manakala selebihnya berdiri, ” kata Quinao kepada AFP.

Kata Quinao, mangsa yang terbunuh termasuk kanak-kanak berusia empat dan lima tahun. Polis sedang menyiasat kemungkinan pemandu melakukan kesalahan. – AFP


Sisa Klinikal Covid-19 Di Sabah 6 Hingga 13 Tan Sehari

KOTA KINABALU: Syarikat pengendali sisa klinikal di Sabah, Sedafiat Sdn Bhd (Sedafiat) menerima antara enam hingga 13 tan sisa sehari berikutan peningkatan pesakit COVID-19 di negeri ini.

Menteri Kerajaan Tempatan dan Perumahan negeri, Datuk Masidi Manjun, berkata jumlah itu termasuk sisa buangan dikumpul dari 45 pusat kuarantin COVID-19 di seluruh Sabah.

“Syarikat berkenaan juga adalah konsesi yang dilantik oleh Kementerian Kesihatan Malaysia (KKM) bagi menguruskan pengangkutan, rawatan dan pelupusan sisa klinikal dari fasiliti kesihatan milik KKM di Sabah,” katanya pada sidang media perkembangan semasa COVID-19 Sabah, di sini, malam ini.

Beliau mengulas aduan orang ramai yang bimbang mengenai lambakan sisa klinikal di pekarangan dan tepi jalan premis syarikat terbabit di kawasan perindustrian Lok Kawi, dekat sini.

Sedafiat adalah syarikat dilesenkan Jabatan Alam Sekitar (JAS) Sabah untuk merawat dan melupuskan sisa klinikal di seluruh negeri ini.

Masidi berkata, jumlah sisa klinikal yang tinggi itu menyebabkan syarikat berkenaan berdepan kelewatan melupuskan sisa hingga berlaku lambakan di pusat pelupusannya.

Katanya, situasi itu diakui JAS negeri yang memantau operasi syarikat berkenaan sejak penularan pandemik COVID-19 yang bermula Mac lalu.

Masidi berkata, kerajaan negeri turut menggariskan beberapa langkah untuk mengatasi lambakan sisa klinikal berkenaan termasuk memastikan pengurusan sisa klinikal syarikat terbabit adalah mengikut Peraturan-Peraturan Kualiti Alam Sekeliling (Buangan Terjadual) 2005.

Selain itu, katanya syarikat terbabit turut diarahkan mematuhi Panduan Pengendalian dan Pengurusan Sisa Klinikal di Malaysia serta prosedur operasi standard (SOP) yang ditetapkan pihak berkuasa.

“Kerajaan juga mengarahkan syarikat berkenaan menyegerakan pembinaan insinerator. JAS juga memberi kebenaran kepada syarikat berkenaan yang sisa klinikal di negeri ini untuk dilupuskan di Semenanjung.

“Pihak KKM sudah diminta memaklumkan penghantaran kontena sisa klinikal ini kepada pihak berkuasa pelabuhan dan Jabatan Kastam Diraja Malaysia (JKDM) bagi mempercepatkan penghantaran sisa klinikal untuk diluluskan segera,” katanya.

Masidi berkata, Sedafiat juga diarahkan mencari kaedah pembungkusan sisa klinikal lebih efektif menggunakan bekas bersaiz besar bagi mempercepatkan pengisian ke dalam kontena dan mengurangkan longgokan sisa klinikal di luar premis. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kepantasan Bomba Berjaya Selamat Lebih 10 Kedai Di Tawau

Tawau, 18 Jun- Tindakan pantas bomba mengawal kebakaran sebuah kedai perabot di bangunan bertingkat di Sabindo di sini, berjaya menyelamatkan lebih 10 kedai lain di kawasan itu, pagi tadi.

Ketua Balai Bomba dan Penyelamat Tawau, Sharudy Delamin berkata dalam kejadian itu hanya kedai perabot berkenaan musnah 100 peratus.

“Pihak kami menerima panggilan kecemasan pada 6.29 pagi dan seramai 14 anggota diketuai Syed Salipudin Habib Taha menggunakan empat jentera bomba,” katanya ketika dihubungi.

Sharudy berkata kebakaran itu terkawal pada 6.50 pagi dan operasi ditamatkan pada 7.29 pagi.

Menurutnya, tiada kecederaan atau kematian dilaporkan terlibat dan siasatan mengenai punca kejadian dijalankan.


UMNO Kota Belud Tak Tahu Salleh Keruak Mohon ‘Rujuk’

KOTA KINABALU: UMNO Bahagian Kota Belud sudah menyatakan pendiriannya kepada kepimpinan peringkat negeri dan pusat berhubung laporan mengenai permohonan bekas Bendahari UMNO, Datuk Seri Dr Salleh Said Keruak untuk menyertai semula parti itu.

Ketua UMNO Bahagian Kota Belud, Fadli Juanas, pihaknya berpendirian permohonan mana-mana individu yang sudah meninggalkan UMNO perlu dikaji semula dari segala sudut. Suara akar umbi perlu didengar melebihi kepentingan lain.

“Setakat ini kami berpendapat kenyataan Bung (Pengerusi Badan Perhubungan UMNO negeri, Datuk Seri Bung Moktar Radin) lebih bersifat peribadi dan tidak mewakili pendirian UMNO Sabah secara keseluruhan,” katanya tetapi tidak menyatakan pendirian bahagiannya itu.

Fadli berkata, pihaknya juga tidak menerima surat permohonan daripada Salleh Said, sebaliknya hanya mengetahui perkara itu selepas dimaklumkan Bung Moktar.

Fadli berkata, majoriti rakyat masih kecewa dan marah dengan sikap tidak bertanggungjawab segelintir pemimpin yang sanggup meninggalkan parti ketika UMNO kalah.

Media semalam melaporkan Bung Moktar mengesahkan UMNO Sabah menerima surat permohonan Salleh untuk menyertai semula parti.- BH Online


Puluhan bungkusan ganja terdampar di pantai

Gibraltar (Britain): Sepasukan polis yang berkejar ke pantai selepas menerima panggilan kecemasan dari sebuah bot yang karam terkejut apabila menemui puluhan bungkusan besar berisi ganja yang terdampar di pantai, minggu lalu.

Mail Online melaporkan, dalam kejadian pada Sabtu lalu, polis menerima panggilan kecemasan pada jam 4 pagi (waktu tempatan) dari sebuah bot getah yang hampir karam di Laut Mediterranean.

Ketika pengawal pantai Sepanyol menyelamatkan tiga penumpang bot itu dan membawa mereka ke sebuah hospital di Algericas, polis Britain membuat pemeriksaan di pantai.

Anggota polis itu menemui puluhan bungkusan besar berwarna biru yang penuh dengan dadah jenis ganja.

Pihak polis Gibraltar tidak dapat mengesahkan jumlah bungkusan itu yang dirampas serta beratnya.

Bagaimanapun, berdasarkan gambar dan saksi yang berada di lokasi kejadian, terdapat sekurang-kurangnya 30 bungkusan besar yang mengandungi dadah berkenaan.

Gibraltar adalah wilayah Britain yang bersempadan dengan Sepanyol. Wilayah itu sudah lama menjadi laluan penyeludupan dadah dari seluruh dunia sama ada datang terus dari Sepanyol atau Afrika.

Maghribi yang terletak kira-kira 14 kilometer merentasi Laut Mediterranean dikenal pasti sebagai punca kemasukan ganja ke Eropah.

Dalam kejadian terbaru ini, penyeludup kemungkinan mahu masuk ke Sepanyol sebelum bot getah mereka terbalik. – Agensi


Murid Tanpa Akses Internet Di Sabah Tidak Akan Ketinggalan Jalani PdPR – Pengarah

KOTA KINABALU: Pengarah Pendidikan Sabah, Mistirine Radin berkata, semua sekolah di negeri itu menggunakan semua kaedah yang boleh bagi memastikan program pembelajaran dan pengajaran dari rumah (PdPR) dapat dilaksanakan walaupun tanpa akses internet.

Katanya, murid yang tidak mempunyai akses internet, terutama di kawasan pedalaman, tidak akan terpinggir kerana pihak sekolah memikirkan kaedah terbaik bagi membolehkan mereka turut menjalani PdPR seperti murid lain.

”Bagi murid yang tiada akses internet, kami gunakan modul dan lembaran kerja bercetak.

”Sekolah akan menggunakan semua kaedah untuk memastikan tiada murid tertinggal dalam pendidikan,” katanya

Mistirine berkata, bagi tujuan pengambilan dan penghantaran bahan pembelajaran yang dibuat secara mingguan, pihak sekolah juga akan memastikan ia memudahkan ibu bapa.

”Sekolah menyediakan tempat khas untuk ‘drive in’ atau ‘walk thru’ bagi memudahkan ibu bapa mengambil serta menghantar bahan pembelajaran secara mingguan.

”Selain itu, ada guru yang mengambil inisiatif sendiri untuk menghantar bahan pembelajaran dan tugasan kepada murid di rumah.

“Namun mereka dinasihati supaya sentiasa mematuhi SOP (prosedur operasi standard) serta menjaga kesihatan dan keselamatan masing-masing,” katanya.

Beliau berkata, antara kaedah pembelajaran menarik yang dilaksanakan dalam tempoh PdPR ini ialah Pembelajaran Berasaskan Projek (PBL).

Katanya, PBL adalah penghasilan projek secara amali oleh murid berdasarkan topik dalam silibus dan penglibatan ibu bapa turut digalakkan.

”Kaedah PBL ini sangat menarik, ia memudahkan murid lebih memahami sesuatu topik dengan cara menyeronokan, terutama ketika PKP ini,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pusat Konservasi Beruang Madu Borneo Perlu Bantuan

SANDAKAN: Pandemik Covid-19 yang melanda memberikan kesan teruk ke atas Pusat Konservasi Beruang Madu Borneo (BSBCC) di Sandakan.

Lokasi tarikan pelancongan yang terletak di Batu 14, Sepilok itu, terpaksa ditutup bagi mematuhi perintah Kawalan Pergerakan (PKP) sejak dilaksanakan 18 Mac lalu.

Pengasas BSBCC, Dr Wong Siew Te berkata, kakitangan yang terbabit secara langsung dengan penjagaan beruang masih bertugas seperti biasa termasuk beliau sendiri.

Menurutnya, kakitangan lain hanya bekerja dari rumah dan sepanjang tempoh PKP pusat itu ditutup menyebabkan mereka kini dilanda memiliki masalah sumber pendapatan.

“Kos operasi kami bergantung sepenuhnya dengan jualan tiket pelawat. Berdasarkan statistik kehadiran pelancong tahun lalu lebih 84,000 orang melawat BSBCC.

“Sebanyak 60 peratus dalah pelancong asing terutama dari United Kingdom (UK). Selebihnya pelancong tempatan. Dengan hasil jualan itu kami boleh menjalankan operasi dengan sempurna.

“Tetapi selepas lebih sebulan tidak boleh beroperasi, kami berdepan masalah dana ketika ini,” katanya ketika ditemui media.

Siew Te berkata, pusat konservasi itu kini hilang sumber pendapatan sedangkan kos operasi sebulan yang diperlukan adalah sebanyak RM120,000.

“Ia merangkumi kos makanan lebih 40 beruang, ubat-ubatan, gaji dan juga kos penyelenggaraan.

“Justeru, pihak kami merayu pihak kerajaan agar dapat menyalurkan bantuan dengan segera.

“Orang ramai juga boleh menyalurkan sumbangan ataupun melalui program anak angkat beruang yang kami sediakan,” katanya.

Siew Te berkata, pihak yang ingin menyalurkan sumbangan boleh mendapatkan maklumat lanjut mengenai pusat itu di laman web mereka di www.bsbcc.org.my atau melalui laman sosial rasmi Facebook Bornean Sun Bear Conservation Centre (BSBCC). – HMetrp


(VIDEO) Lelaki Positif Covid-19 Peluk Jiran Rakam Aksinya

Jakarta: Seorang lelaki yang disahkan positif Covid-19 ‘buat perangai’ apabila enggan dibawa ke hospital dan bertindak memeluk jirannya dengan niat menyebarkan virus itu kepada orang lain.

Lelaki berusia 40 tahun itu yang dikenali sebagai AR bertindak agresif apabila sepasukan kakitangan perubatan lengkap dengan sut hazmat tiba di rumahnya di Empangsari, Tasikmalaya, Jawa Barat.

Dia juga naik angin selepas aksi agresifnya itu dirakam jirannya menggunakan telefon pintar masing-masing.

Melihatkan aksinya dirakam, dia kemudian berlari dan mengejar mereka serta memeluk seorang daripada jirannya dengan niat agar virus berkenaan turut menjangkiti jirannya itu.

“Apa yang kamu lihat? Aku akan peluk kamu semua dan selepas ini kamu juga akan diawasi (pasukan perubatan),” katanya.

Namun, pasukan perubatan berjaya memujuk dan membawanya ke hospital untuk dikuarantin.

Timbalan Datuk Bandar Tasikmalaya, Muhammad Yusuf mengesahkan kejadian itu dan menjelaskan bahawa pasukan perubatan terpaksa menjemput pesakit berkenaan di rumahnya kerana dia enggan mengasingkan diri sendiri.

“Saya yang mengarahkan pasukan perubatan mengambilnya di rumah. Jika tidak ia akan membahayakan penduduk di kawasan itu,” katanya.- Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bayi 2 bulan meninggal dunia dalam pesawat KL-Perth

PERTH: Seorang bayi berusia dua bulan dilaporkan meninggal dunia dalam pesawat AirAsia yang dalam perjalanan dari Kuala Lumpur ke Perth, Australia, lapor laman web abc.net.au hari ini.

Bayi malang itu dilaporkan mengalami apa yang digelar syarikat penerbangan sebagai “kecemasan perubatan” ketika berada dalam penerbangan D7236 yang tiba dari ibu kota Malaysia itu awal pagi ini.

Seorang jurucakap AirAsia mengesahkan, pasukan pakar perubatan dan polis Australia Barat (WA) menunggu di Lapangan Terbang Antarabangsa Perth di sini.

Pihak berkuasa masih menyiasat insiden itu dan akan menyediakan laporan kepada pegawai bertanggungjawab.

Seorang jurucakap media polis WA berkata, tidak wujud situasi mencurigakan berhubung kematian bayi terbabit.

AirAsia tidak akan mengeluarkan butiran lain mengenai insiden itu.

“Kami tidak dapat mengulas lanjut berhubung situasi perubatan bayi itu, bagaimanapun pihak kami mengucapkan takziah kepada keluarga bayi malang berkenaan,” kata jurucakap AirAsia dalam satu kenyataan.

Pegawai dilihat meninggalkan pesawat pagi ini membawa bukti berupa beg kertas besar berwarna perang.

Seorang kakitangan lapangan terbang dilihat membawa kereta bayi keluar dari pesawat. Pesawat sama dijangka berlepas 6.50 pagi menggunakan kod D7237 dari Perth ke Kuala Lumpur, namun terpaksa ditunda akibat kecemasan.

Sehingga jam 9.30 pagi waktu tempatan, pesawat itu masih berada di landasan sama.

Jurucakap AirAsia memohon maaf atas sebarang kesulitan dan berkata syarikat akan membantu pengguna membuat tempahan tiket baharu. – Agensi


Ketua Menteri Sabah Jalani Kuarantin Kendiri

KOTA KINABALU: Ketua Menteri Sabah, Datuk Seri Hajiji Noor mengambil keputusan menjalani kuarantin kendiri selama dua minggu secara sukarela.

Perkara terbabit disahkan Setiausaha Kerajaan Negeri Sabah, Datuk Seri Safar Untong dalam satu kenyataan media yang dikeluarkan hari ini.

“Sebagai langkah berjaga-jaga, Ketua Menteri menjalani kuarantin kendiri selepas beliau terdedah dengan individu yang didapati positif Covid-19.

“Walau bagaimanapun, kerajaan negeri akan berfungsi seperti biasa dan sekiranya mesyuarat perlu diadakan, ia akan dibuat melalui persidangan video,” katanya.

Semalam, media melaporkan Ketua Pengarah Kesihatan, Tan Sri Dr Noor Hisham Abdullah menerusi Twitter berkata, jumlah kes Covid-19 di Sabah mencatatkan sebanyak 282 kes baharu menjadikan jumlah keseluruhan jangkitan di negeri ini kepada 3,020 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dadah: Polis Tahan 24 Individu Di Sekitar Bandaraya Kota Kinabalu

KOTA KINABALU: Seramai 24 individu ditahan polis dalam operasi pembanterasan aktiviti penyalahgunaan dadah Op Sarang dan Op Tapis yang dijalankan Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu.

Operasi selama seminggu yang berakhir Jumaat lalu itu dijalankan di sekitar kawasan Bandaraya Kota Kinabalu, Sembulan, Tanjung Aru dan Kampung Cenderawasih, Likas.

Ketua Polis Daerah Kota Kinabalu, Asisten Komisioner Habibi Majinji, berkata sepanjang operasi berkenaan, pihaknya menahan lima individu atas kesalahan memiliki dadah, dua ditahan mengikut Langkah-Langkah Pencegahan Khas (LLPK) manakala selebihnya adalah penagih.

Katanya, semua yang ditahan berusia lingkungan 18 hingga 59 tahun membabitkan 16 rakyat tempatan dan lapan warga asing.

“Semua yang ditahan akan disiasat mengikut Seksyen 12(2) Akta Dadah Berbahaya 1952 dan Seksyen 15(1)(A) akta yang sama manakala seorang lelaki dan wanita ditahan mengikut Seksyen 3 (1) Akta Dadah Berbahaya Langkah-Langkah Pencegahan Khas (LPPK) 1985.

“Dalam operasi ini juga, polis berjaya merampas dadah jenis syabu seberat 0.87 gram yang dianggarkan bernilai RM130.50 berdasarkan harga pasaran semasa ,” katanya dalam kenyataan hari ini.

Habibi berkata, operasi berkenaan bertujuan sebagai langkah pencegahan berlakunya jenayah di musim perayaan.

Sementara itu Habibi berkata, operasi ini dijalankan berdasarkan risikan dan maklumat awam di kawasan sarang penagihan dan pengedaran dadah di sekitar Kota Kinabalu.

Katanya, kerjasama daripada orang awam dalam menyalurkan maklumat amat diperlukan dalam usaha membanteras kegiatan penyalahgunaan dadah daripada berleluasa.

“Secara keseluruhan, Op Sarang dan Op Tapis ini berjalan lancar dan usaha ini akan terus diperhebatkan dari semasa ke semasa demi kesejahteraan serta ketenteraman masyarakat bandaraya ini,” katanya. – Berita Harian


Rogol Anak Tiri Lebih 50 Kali

JAKARTA: Bapa tiri setan. Itu gelaran yang patut diberikan kepada seorang warga emas yang sanggup merogol anak tirinya lebih 50 kali sehingga hamil sejak dua tahun lalu.

Media Indonesia melaporkan, perbuatan keji suspek berusia 61 tahun itu terbongkar selepas ibu kandung mangsa curiga melihat perut anaknya yang disahkan hamil lima bulan.

Ketua Polis Banyuwangi, Arman Asmara Syarifudin berkata, mangsa yang masih bawah umur mengakui kerap dijadikan tempat melampias nafsu bapa tirinya itu sebaik suspek meniduri ibunya.

“Mangsa kemudian mengaku dijadikan sebagai tempat melampias nafsu serakah bapa tirinya sejak menamatkan sekolah pada 2017.

“Insiden itu kerap berlaku selepas suspek melakukan persetubuhan dengan isterinya dan bersambung dengan anak tirinya, suspek mengakui nafsunya semakin kuat selepas minum jamu dan ubat kuat,” katanya.

Arman berkata, suspek ditahan selepas laporan polis dibuat mangsa yang ditemani ibunya.

“Siasatan awal mendapati suspek mengaku tertarik dengan bentuk badan mangsa yang menyebabkan dia melakukan persetubuhan sekurang-kurangnya dua kali seminggu,” katanya.

Suspek ditahan mengikut Seksyen 81 Ayat (2) atau Ayat (3) UU RI No 17 Tahun 2016, pindaan UU No 23 Tahun 2020 yang boleh dikenakan hukuman penjara sehingga 15 tahun.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hubungan Baik Bukan Bermakna Shafie Diperguna Mahathir – SU Warisan

KOTA KINABALU: Setiausaha Agung Warisan Loretto Padua berkata, hubungan baik antara presiden parti itu Shafie Apdal dan Dr Mahathir Mohamad bukan bermakna Shafie dipergunakan oleh bekas perdana menteri itu.

Katanya, Shafie mendapat kepercayaan daripada Mahathir kerana pengalamannya yang telah berjuang lebih 30 tahun bersama Umno selain prestasi baiknya ketika menjadi menteri di beberapa kementerian.

“Kredibiliti dan komitmennya (Shafie) wajar mendapat kepercayaan daripada Mahathir lebih-lebih lagi apabila beliau enggan bekerjasama dengan kleptokrat atau kerajaan pintu belakang.

“Tetapi ini tidak bermakna Warisan dikawal oleh Mahathir, walaupun Warisan bersetuju dengan beliau dan Pakatan Harapan (PH) mengenai pelbagai isu di Malaysia seperti rasuah, kleptokrasi dan ketelusan,” katanya dalam kenyataan.

Beliau berkata, Warisan percaya Malaysia hanya boleh menjadi ‘Harimau Asia’ sekali lagi sekiranya mengguna pakai model ‘kewujudan bersama secara harmoni’ yang diketengahkan Warisan.

Sementara itu, Loretto berkata, Warisan mengulangi komitmen mereka untuk membina semula ekonomi Malaysia melalui agenda perpaduan dan percaya agenda itu dapat dilaksanakan menerusi penyertaan golongan muda.

“Saya berpendapat walaupun agenda perpaduan yang diketengahkan parti ini kelihatan agak sukar untuk dicapai bagi segelintir rakyat Malaysia, namun saya percaya ia boleh dicapai kerana rakyat negara ini sebenarnya tidak ada masalah untuk menerima konsep pluralisme.

“Mengurangkan ketegangan serta menyemai hubungan baik antara kaum yang berbeza serta toleransi agama lebih kukuh di Malaysia mungkin tugas sukar bagi sesetengah pihak. Tetapi sebagai parti dari Sabah, sebuah negeri yang terkenal dengan sikap toleransinya, saya yakin Warisan mampu melaksanakannya,” katanya.

Beliau berkata, rakyat Malaysia, terutama golongan muda sebenarnya dapat menerima perbezaan kaum dan agama di negara ini.

“Sebenarnya, majoriti rakyat Malaysia sama ada Melayu, Cina ataupun India tidak menyukai apa-apa benda yang keterlaluan, sikap berlagak atau munafik dan tidak akan teragak-agak untuk bergabung tenaga di media sosial untuk menyerang sesiapa sahaja yang menghina Malaysia,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengurus Ladang Beraya Cetus Kluster Baharu Di Sabah

KOTA KINABALU: Seorang pengurus ladang yang melakukan aktiviti ziarah sempena sambutan Aidilfitri di rumah pekerjanya mencetuskan kluster baharu COVID-19 di Sabah yang dilaporkan di daerah Kalabakan, hari ini.

Kes indeks yang juga seorang pengurus ladang di Kalabakan berusia 55 tahun itu dikesan positif COVID-19 melalui saringan bergejala pada 20 Mei lalu.

Jurucakap perkembangan harian COVID-19 Sabah, Datuk Masidi Manjun, dalam kenyataan medianya malam ini, berkata kes itu mencetuskan Kluster Kalabakan Selatan apabila 21 lagi dikesan positif menerusi saringan kontak rapat.

“Berdasarkan maklumat awal, kes indeks dipercayai mendapat jangkitan ketika menziarahi rumah pekerja di kuarters ladang berkenaan sempena sambutan Aidilfitri,” katanya.

Sementara itu, Sabah kembali mencatat kes baharu COVID-19 tinggi hari ini apabila merekodkan 266 kes dengan tiga kematian, masing-masing satu di Lahad Datu, Kota Kinabalu dan Penampang, manakala 89 pesakit dilaporkan sembuh.

Masidi yang juga Menteri Kerajaan Tempatan dan Perumahan negeri, berkata peningkatan kes berbanding 184 yang direkodkan semalam berpunca daripada saringan kontak rapat dan kluster.

“Peningkatan jumlah kes COVID-19 di Sabah hari ini adalah hasil saringan kontak rapat (118 kes), saringan kluster (93), saringan bergejala (30) dan lain-lain saringan sebanyak 25 kes.

“Tawau mencatat kes tertinggi berbanding daerah lain membabitkan 76 kes, masing-masing 55 kes disumbang menerusi saringan kontak rapat, saringan bergejala (11), saringan kluster (enam) dan lain-lain saringan empat kes,” katanya.

Beliau berkata, Kota Belud turut mencatat peningkatan apabila merekodkan 29 kes hari ini, sekali gus mengubah statusnya daripada kuning ke zon merah diikuti Kalabakan dan Kota Kinabalu masing-masing 25 kes dan Kunak (20).

Secara keseluruhan, Masidi berkata, sebanyak 11 daerah kini berada dalam zon merah iaitu Tawau, Kota Belud, Kalabakan, Kota Kinabalu, Kunak, Papar, Lahad Datu, Penampang, Sandakan, Semporna dan Putatan.

Daerah dalam zon jingga meningkat kepada empat hari ini selepas Kuala Penyu yang sebelum ini dalam zon kuning mencatat tujuh kes baharu menyebabkan ia bertukar ke zon jingga untuk bersama dengan Tuaran, Kinabatangan dan Beaufort.

Daerah tanpa kes aktif atau zon hijau berkurang kepada enam iaitu Sipitang, Nabawan, Tambunan, Beluran, Telupid dan Tongod selepas Pitas kembali ke zon kuning bersama Tenom, Ranau, Kota Marudu, Keningau dan Kudat. – BH Online


Budak 7 Tahun Maut Digilis Van

TAWAU: Seorang kanak-kanak lelaki maut selepas digilis bas mini di Batu 3 Jalan Apas, berhampiran Kampung Sungai Buaya, dekat Tawau, petang semalam.

Dalam kejadian kira-kira 5 petang itu, mangsa dikenali sebagai Amir Ramli, 7, meninggal dunia di tempat kejadian akibat parah di bahagian kepala.

Ketua Polis Daerah Tawau, Asisten Komisioner Peter Umbuas berkata, kejadian berlaku ketika pemandu bas mini berumur 40 tahun menghantar penumpang dari Semporna ke Kampung Sungai Buaya.

Bagaimanapun katanya, selepas selesai menurunkan penumpang pemandu terbabit kemudiannya memandu keluar dari kawasan itu dan pada masa yang sama mangsa dikatakan secara tiba-tiba melintas di jalan berkenaan.

“Mangsa yang pada awalnya berada di bahu jalan sebelah kanan melintas jalan sebelum melanggar bahagian sisi kanan bas mini terbabit.

“Akibatnya, mangsa terjatuh lalu tergilis di bahagian tayar belakang sebelah kanan dan meninggal dunia di tempat kejadian kerana parah di bahagian kepala,” katanya dalam kenyataan di sini hari ini.

Pemandu bagaimanapun tidak mengalami sebarang kecederaan, manakala mayat mangsa dihantar ke Unit Forensik Hospital Besar Tawau untuk bedah siasat.

Kes disiasat mengikut Seksyen 41 (1)(A) Akta Pengangkutan Jalan (APJ) 1987.


16 Individu Disyaki Daesh Ditahan

KUALAU LUMPUR: Diraja Malaysia (PDRM) menahan 16 individu kerana disyaki terbabit dengan pengganas Daesh.

Ketua Penolong Pengarah Bahagian Anti Pengganas (E8) Cawangan Khas Bukit Aman, Datuk Ayob Khan Mydin Pitchay berkata, semua suspek terdiri daripada 12 warga Indonesia, tiga warga tempatan dan seorang warga India.

Menurutnya, suspek ditahan di sekitar Sabah, Pahang, Johor, Pulau Pinang, Selangor dan Kuala Lumpur.

“Semua suspek ditahan dalam operasi khas antara 10 Ogos sehingga semalam,” katanya pada sidang media khas Ketua Polis Negara di Bukit Aman.


15,902 Kes Baharu Covid-19 Dicatat Hari Ini, Sabah 712 Kes

PUTRAJAYA: Kementerian Kesihatan melaporkan 15,902 kes baharu Covid-19, lebih tinggi daripada rekod tertinggi semalam sebanyak 15,573 kes.

Ini menjadikan keseluruhan jangkitan meningkat kepada 996,393 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 7,351 kes.

Ia disusuli Kuala Lumpur (2,406), Kedah (867), Johor (804), Sabah (712), Melaka (631), Negeri Sembilan (625), Pulau Pinang (505), Kelantan (502), Perak (469), Pahang (406), Terengganu (267), Sarawak (261), Putrajaya (59), Labuan (30) dan Perlis (tujuh).

Sabah pula merekodkan 712 kes baharu hari ini. Berikut pecahan kes mengikut daerah:

Kota Kinabalu 161Sandakan 98Beaufort 72Penampang 65Tawau 33Keningau 32Kalabakan 29Tuaran 28Sipitang 26Kudat 22Putatan 21Kuala Penyu 17Ranau 16Lahad Datu 15Papar 15Kota Belud 14Kunak 11Tenom 8Tongod 7Kinabatangan 5Semporna 4Beluran 4Pitas 4Kota Marudu 2Telupid 1Nabawan 1Tambunan 1

*Kluster Baru * 1. Nosoob Baru , Penampang 17 (+1)2. Jalan Mat Salleh, (Kota Kinabalu, Papar, Putatan, Penampang , Ranau ) 42 (+10)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kementerian promosi Sandakan ke peringkat global

SANDAKAN: Kementerian Pelancongan, Kebudayaan dan Alam Sekitar melalui Lembaga Pelancongan Sabah (STB) telah memulakan kempen untuk mempromosi Sandakan di peringkat antarabangsa, kata Menterinya Datuk Christina Liew.

Bercakap pada Ceramah Perdana yang menyokong calon DAP, Vivian Wong, di Sandakan pada Rabu, beliau berkata usaha itu telah dicapai melalui pelancaran Pakej Pantai Timur ketika World Travel Mart (WTM) di London, November tahun lalu.

“Cik Kate Humble, seorang penyampai BBC terkenal yang juga hadir di WTM bagi bercakap kepada media UK mengenai pengalamannya semasa di Sandakan. Beliau berada di sini pada Jun tahun lepas untuk lawatan dihoskan oleh STB.

“Sebagai tambahan, kami juga telah bekerjasama dengan Malaysia Airlines dan Singapore Airlines untuk membawa 30 ejen pelancongan dari UK bagi lawatan pengenalan di Sandakan, tahun lalu,” katanya.

Liew yang juga Timbalan Ketua Menteri berkata sejak 2018 hingga sekarang, Sabah telah membawa 46 penulis dalam talian dan bercetak dari UK, Eropah, Hong Kong, Brunei, Filipina dan Semenanjung Malaysia ke Sandakan.

“Selain penulis, kami juga memudahkan permohonan permit bagi 11 syarikat produksi dari Amerika Syarikat, UK, Singapura, Australia, China Hong Kong dan Semenanjung Malaysia untuk membuat rakaman dokumentari dan pelancongan di Sandakan,” katanya.

Menurut Liew, pasukan digital STB juga terlibat dengan individu berpengaruh media sosial di Sandakan sebagai usaha mempromosi daerah ini secara digital dengan pengisiannya dihasilkan sendiri oleh orang tempatan.

“Sehingga kini, kami telah menghasilkan lima video berkenaan Sandakan yang mana dua daripadanya dihasilkan oleh individu berpengaruh di media sosial. Sementara, sebuah lagi video dihasilkan oleh syarikat tempatan Sandakan,” jelasnya. – Utusan Borneo


‘Angin baru’ SAFA

PERSATUAN Bola Sepak Sabah (SAFA) menyifatkan beberapa pembaharuan yang dilakukan persatuan itu adalah untuk memajukan bola sepak negeri dan bukan bersifat peribadi.

Pemangku Presidennya, Datuk Peter Anthony berkata, paling penting adalah memastikan pasukan utama negeri itu diurus dengan baik termasuk soal gaji, insentif, imbuhan dan keperluan lain.

“Kita tahu kedudukan kita (pasukan Sabah) sebelum ini tidak begitu baik kerana banyak masalah timbul termasuk kewangan sehingga menyusahkan pemain serta pasukan, namun masalah ini berjaya diselesaikan selepas pengurusan baharu masuk (ambil alih pentadbiran SAFA).

“Sudah pasti kita tidak boleh memuaskan hati semua penyokong kerana bukan semua mempunyai pandangan sama dan saya percaya ada sesetengah penyokong masih menyokong kerajaan atau pasukan yang lama.

“Bagaimanapun kita sentiasa bersikap terbuka dan mengalu-alukan mereka sekiranya mahu bersama-sama dengan kita untuk memajukan bola sepak di negeri ini,” katanya selepas pelancaran kelab penyokong Tambadau Sabah, di sini, malam tadi.

Turut hadir, Pengerusi Tambadau Sabah, Dr Liawas Barukang.

Baru-baru ini, beberapa kelab penyokong Sabah mengadakan kempen memboikot setiap aksi pasukan itu di Stadium Likas.

Tindakan itu dipercayai kerana tidak berpuas hati dengan beberapa pembaharuan dilakukan SAFA termasuk berkaitan maskot pasukan, warna jersi serta peraturan baharu yang dilaksanakan persatuan itu.

Terdahulu, Peter berkata, kelab penyokong Tambadau Sabah itu kini mempunyai kira-kira 800 ahli dan ia dijangka bertambah dalam masa ke semasa.

“Antara kelebihan menjadi ahli kelab ini termasuk pemberian pas bermusim kepada ahli yang mendaftar lebih awal dan mereka juga berpeluang untuk ‘terbang’ bagi menyaksikan perlawanan di gelanggang lawan,” katanya. Sementara itu, Liawas berkata, tujuan penubuhan kelab penyokong itu bukan untuk membezakan mereka dengan kelab penyokong lain.

“Hasrat kami semata-mata untuk menyokong pasukan Sabah, kami tidak pernah membezakan apatah lagi memusuhi kelab penyokong lain, tujuan kita semua adalah sama iaitu menyokong pasukan kesayangan kita,” katanya. – Harian Metro


Warga Emas Hidup Sebatang Kara Di Tawau Lama Dapat Perhatian

TAWAU: Kedaifan seorang warga emas yang hidup sebatang kara di sebuah rumah usang di kawasan setinggan Kampung Tawau Lama mendapat perhatian warganet di daerah ini.

Beliau yang dikenali sebagai Daeng Tandra berumur kira-kira 80an sebelum ini tular di media sosial kerana kedaifan hidup yang dialaminya.

Tandra yang tidak fasih berbahasa Melayu itu difahamkan sudah tinggal sendiri lebih 20 tahun sejak merantau dari tanah seberang Indonesia untuk bekerja di daerah ini dan hidup berpindah randah sehinggalah menetap di kawasan setinggan ini.

Kediaman usang itu hanya berdindingkan papan lapis buruk di samping tidak mempunyai kemudahan asas seperti air dan elektrik serta tidak mempunyai tandas.

Kini, Tandra hanya bercucuk tanam di kawasan tanah terbiar dan mengharapkan ehsan daripada penduduk di kawasan itu memberikan makanan setiap hari.

Penduduk prihatin, Rusdiana Saleng, 36, berkata cerita pakcik Tandra ini diketahuinya bermula daripada seorang pemuda bernama Rahmat berniaga kuih yang selalu memberi makanan dan memuat naik di Facebook tentang keadaan warga emas ini.

“Bermula dari situ, saya berminat untuk mengetahui lebih lanjut berkenaan cerita pakcik Tandra ini dan berniat untuk memberi bantuan sekadar termampu,” katanya.

Mengulas lanjut, minggu lalu saya mendapat tahu Rahmat tidak berada di Malaysia kerana terpaksa balik ke negara asalnya dan dari situ tergerak hati untuk melihat keadaan pakcik Tandra.

“Saya datang sendiri ke rumah pakcik Tandra untuk memberikan makanan dan saya melihat keadaan hidupnya sangat terabai serta tidak terurus.

“Selesai dari rumah itu , saya bertekad untuk berkongsi cerita dengan rakan-rakan yang mahu membantu warga emas ini dan hari ini, kami datang sekali lagi membawa sedikit makanan asas hasil sumbangan rakan yang lain,” katanya.

Mauhizatul Hazana Mase pula berkata, sejak kami umumkan untuk mengumpul dana sumbangan di grup WhatsApp, ramai rakan-rakan yang tampil untuk memberikan sumbangan berupa wang ringgit.

“Sehinggakan ada di kalangan mereka yang saya tidak kenal juga tampil menghulurkan bantuan untuk memberikan amanah kepada kami menyampaikan sumbangan mereka.

“Dalam grup berkenaan juga, kami banyak membincangkan berkaitan bagaimana untuk memberikan bantuan selain daripada bahan asas supaya pakcik Tandra tidak dilihat terabai,” katanya.


Penyeludup Terjun Laut, 26 Tong LPG Ditemukan

TAWAU: Seorang lelaki sanggup mempertaruhkan nyawa dengan terjun ke laut bagi mengelak ditahan pihak berkuasa selepas dipercayai cuba menyeludup keluar 26 tong gas petroleum cecair (LPG) di muara Sungai Haji Kuning, Pulau Sebatik, malam tadi.

Dalam kejadian pukul 9.50 malam itu, suspek dilihat terjun ke laut dan berenang ke arah kawasan bakau berhampiran sebelum menghilangkan diri.

Pengarah Zon Maririm Tawau, Kapten Maritime V Siva Kumar berkata, sebelum kejadian, sepasukan anggota Agensi Penguatkuasaan Maritim Malaysia (Maritim Malaysia) melakukan rondaan Op Pluto Timur di kawasan tersebut.

“Ketika rondaan dilakukan, anggota bertugas berjaya menemukan satu bot penumpang dengan nombor pendaftaran sedang bergerak dengan laju dalam keadaan mencurigakan di Sungai Haji Kuning.

“Maritim Malaysia kemudian berjaya menahan bot tersebut untuk pemeriksaan lanjut,” katanya dalam satu kenyataan hari ini.

Tambah Siva, ketika pemeriksaan dilakukan, juragan bot bertindak terjun ke laut secara tiba-tiba sebelum menghilangkan diri di kawasan hutan bakau berhampiran.

“Pemeriksaan lanjut dilakukan berjaya menemukan 26 tong gas LPG dan dua jerikin berisi petrol berada dalam bot tersebut.

“Kami percaya semua barangan tersebut cuba diseludup keluar dari Tawau ke negara jiran,” katanya.

Menurut Siva, semua barangan tersebut termasuk bot dan enjin dianggarkan bernilai RM23,000 dirampas serta dibawa ke jeti Maritim Tawau untuk siasatan lanjut.

“Kes disiasat di bawah Akta Kawalan Bekalan 1961 kerana membawa barang kawalan tanpa kebenaran sah dan Enakmen Jabatan Pelabuhan dan Dermaga Sabah kerana salah guna lesen bot penumpang

“Kami akan mengesan pemilik sebenar bot berdasarkan nombor pendaftaran yang ada,” katanya.


Bapa Maut Minum Racun Kecewa Anak Lapar

Karachi: Seorang bapa di Pakistan membunuh diri selepas tidak sanggup lagi melihat anaknya berbuka puasa dengan hanya segelas air.

Kejadian tragis itu menunjukkan ramai orang kini berjuang untuk hidup di tengah-tengah kemelut pandemik Covid-19.

Portal Gulf News melaporkan, isteri lelaki itu, Amna Bibi menceritakan kejadian ketika ditemu bual secara langsung oleh stesen televisyen di Pakistan, Samaa TV.

Wanita itu mendedahkan suaminya kecewa tidak dapat membeli makanan untuk keluarga sebelum menelan racun dan mengakhiri hidupnya.

Bibi berkata, pada hari kejadian, keluarganya kelaparan lima hari.

Bagaimanapun, tidak jelas mengenai lokasi dan hari kejadian.

Laporan itu kemudiannya tular di media sosial meraih simpati netizen yang tampil memberikan sumbangan. -Agensi

Pengguna Twitter @Saraahahahaha meminta perincian untuk menghulurkan bantuan.

“Baru sahaja melihat ciapan mengenai wanita Amna Bibi yang suaminya minum racun menyebabkan anaknya lapar.

“Sesiapa sahaja dari anda tahu alamat atau ada hubungan, sila DM saya,” katanya. – Agensi


GRS Terus Dipertahan Selaras Agenda ‘Keluarga Malaysia’ – Bung

KOTA KINABALU: Gabungan Rakyat Sabah (GRS) akan terus dipertahan selaras agenda “Keluarga Malaysia” yang menuntut kebersamaan semua pihak dalam menghadapi krisis dihadapi negara, kata Timbalan Ketua Menteri Sabah Bung Moktar Radin.

Timbalan Pengerusi I GRS itu berkata justeru kerajaan Sabah diterajui GRS akan mendukung usaha serta kesungguhan Perdana Menteri Ismail Sabri Yaakob dalam menjayakan agenda “Keluarga Malaysia” bagi memastikan kesejahteraan rakyat di negeri ini.

Beliau berkata, pendekatan “Keluarga Malaysia” sangat tepat pada masanya untuk menstabilkan negara di saat krisis politik, kesihatan serta situasi ekonomi yang sedang dihadapi oleh rakyat akibat penularan pandemik Covid-19.

“Pengenalan dan pendekatan baharu ‘Keluarga Malaysia’ amat penting untuk seluruh rakyat negara ini terus maju dan bergerak ke hadapan sebagai sebuah keluarga merentasi sempadan agama, bangsa dan kaum demi membangun negara.

“Keluarga Malaysia juga menuntut muafakat serta semangat solidariti semua pihak untuk saling berganding bahu. Ikatan serta nilai kekeluargaan ini amat penting ketika kita berhadapan dengan suasana getir untuk menjayakan agenda utama pemulihan negara,” katanya dalam kenyataan.

Perdana menteri dalam ucapan sulungnya semalam memperkenalkan pendekatan “Keluarga Malaysia” bagi mengajak semua pihak termasuk Ahli Parlimen pembangkang untuk bersama memulihkan ekonomi dan menangani masalah penularan pandemik Covid-19 secara menyeluruh.

Bung yang juga ketua Umno Sabah berkata keterbukaan Ismail terbukti melalui rentas parti dengan mempelawa pembangkang melalui Majlis Pemulihan Negara (MPN) dan Jawatankuasa Khas Menangani Covid-19 yang sewajarnya disambut baik oleh pembangkang.

“Semua pihak perlu bersatu melupakan segala perbezaan demi mencapai kesejahteraan dan kebajikan rakyat,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah FC Tumbang Di Likas

KOTA KINABALU: Hasrat Sabah FC untuk mengutip mata penuh pada aksi sulung saingan Liga Super di gelanggang sendiri di sini, malam tadi, musnah apabila tewas 0-1 di tangan PJ City.

Penyerang PJ City, Darren Yee Deng Lok memecah kebuntuan kedua-dua pasukan di Stadium Likas untuk mencipta gol apabila berjaya menewaskan penjaga gawang Sabah, Robson Rendy Rining pada minit ke-51.

Gol pada awal babak kedua permainan itu mengejutkan skuad Badak yang kemudian mula bermain secara agresif untuk mencari gol penyamaan, namun gagal mencipta sebarang jaringan sehingga ke wisel penamat.

Pertukaran tiga pemain pada babak kedua yang dilakukan pasukan Sabah FC sejurus dikejutkan dengan gol tunggal PJ City juga tidak berhasil untuk sekurang-kurangnya mendapatkan gol penyamaan.

Aksi sulung empat pemain import yang diturunkan pada malam ini juga tidak berjaya menghasilkan keputusan diinginkan jurulatih, Kurniawan Dwi Yulianto yang mengharapkan mereka menyumbang tiga mata untuk Sabah FC, malam ini.

Keempat-empat mereka, Saddil Ramdani dari Indonesia, Sam Johnson (Liberia), Risto Mitrevski (Macedonia) dan Levy Madinda (Gabon) baru selesai menjalani kuarantin semalam. – BH Online


5 Ditahan Dalam Operasi Ops Mabuk Di Penampang

PENAMPANG: Lima ditahan dalam sekatan jalan raya operasi Op Mabuk yang diadakan di kedua-dua arah Jalan Bundusan, Penampang, awal pagi tadi.

Operasi yang diketuai Ketua Bahagian Penguatkuasa Trafik, Ibu Pejabat Polis Daerah (IPD) Penampang, Inspektor Jupri Usman itu turut mengeluarkan 19 saman pelbagai kesalahan hasil pemeriksaan terhadap 95 pelbagai jenis kenderaan.

Ketua Polis Daerah Penampang Deputi Superintendan Mohd Haris Ibrahim berkata, seramai 115 individu diperiksa membabitkan 95 lelaki dan 20 wanita.

Katanya, lima pemandu lelaki berusia 25 hingga 59 tahun yang disyaki memandu dalam keadaan mabuk terus dibawa ke IPD Penampang untuk tindakan lanjut.

“Dalam operasi ini, polis turut mengeluarkan 19 saman atas pelbagai kesalahan antaranya tiada lesen memandu dan cukai jalan tamat tempoh.

“Selain itu, kesalahan lain yang dikesan adalah membabitkan ubahsuai ekzos dan kesalahan nombor pendaftaran, tiada perlindungan insurans dan kegagalan lampu brek,” katanya ketika dihubungi, hari ini.

Mohd Haris berkata, operasi ini akan diteruskan dalam usaha polis mengekang pemandu yang memandu di bawah pengaruh alkohol di Daerah Penampang.

Sehubungan itu, Mohd Haris berkata menasihati pengguna jalan raya supaya mengambil serius dan mempunyai rasa tanggungjawab keselamatan kepada diri sendiri dan pengguna jalan yang lain.

Katanya, kesan memandu dibawah pengaruh alkohol amat membahayakan bukan saja kepada diri sendiri tetapi juga pengguna jalan raya yang lain. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Petugas Jabatan Penjara Maut Kereta Bertembung Dengan Lori Di Jalan Tamparuli-Ranau

TUARAN: Seorang petugas Jabatan Penjara Sandakan maut manakala dua lagi cedera selepas kenderaan bertembung dengan sebuah lori dalam kejadian di kilometer 29, Jalan Tamparuli-Ranau, di sini, hari ini.

Dalam kejadian jam 12.30 tengah hari itu, mangsa berusia 33 disahkan meninggal dunia ketika mendapatkan rawatan di Hospital Tuaran.

Ketua Polis Daerah Tuaran Deputi Superintendan Mohd Hamizi Halim berkata, seorang lagi rakan sekerja mangsa berusia 43 tahun yang cedera di kepala masih mendapatkan rawatan di hospital sama.

Manakala katanya, seorang tahanan lelaki duduk di bahagian penumpang belakang turut mengalami kecederaan.

“Kemalangan berlaku apabila pacuan empat roda Toyota Hilux Jabatan Penjara dipercayai hilang kawalan sebelum masuk ke laluan bertentangan.

“Akibat kejadian itu, kenderaan mangsa merempuh bahagian depan lori dipandu lelaki berusia 45 tahun yang datang dari arah bertentangan ,” katanya dalam kenyataan media, hari ini.

Mohd Hamizi berkata, siasatan lanjut masih dijalankan dan polis memohon saksi bebas yang melihat kejadian untuk tampil bagi membantu siasatan.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Trend kemalangan maut di Sabah membimbangkan

TAWAU, 26 Feb – Trend kemalangan maut di jalan raya yang meningkat 10 peratus di Sabah adalah membimbangkan, kata Pengarah Pertubuhan Keselamatan Sosial (Perkeso) Sabah, Mohd Ali Hindia.

Katanya, pada tahun lalu sebanyak 547 kes kemalangan direkodkan Perkeso berbanding 435 kes tahun sebelumnya.

“Peningkatan ini membimbangkan dan langkah pencegahan keselamatan serta kempen kesedaran perlu dilaksana berterusan terutama kepada pekerja yang kemalangan ketika pergi dan balik kerja,” katanya ketika ditemui pemberita di sini, hari ini.

Menurut Mohd Ali, jika trend itu berterusan kerajaan akan menanggung kerugian dari segi dana bayaran pampasan kepada pekerja yang mencarum bersama Perkeso.

Katanya lagi, bagi tahun lalu sahaja Perkeso membayar 2,335 pencarum yang terlibat dengan pelbagai kemalangan di Sabah dengan nilai pampasan kira-kira RM16 juta.

Dalam pada itu, Mohd Ali berkata pekerja asing di negeri ini yang ditimpa kemalangan sewaktu bekerja turut layak mendapat pampasan dari Perkeso bermula 1 Jan ini.

“Syaratnya majikan mendaftarkan pekerja asing ini dengan Perkeso.

“Pekerja asing ini hanya layak mendapat skim pampasan semasa bekerja cuma dari segi keilatan mereka ini tidak layak dilindungi, sebabnya skim caruman pekerja asing ini berbeza dengan pekerja tempatan,” katanya.

Beliau berkata skim melibatkan pekerja asing itu hanya memerlukan majikan sahaja mencarum kepada Perkeso.

Dalam pada itu, Anggota Dewan Undangan Negeri Tanjung Batu, Datuk Hamisa Samat menasihatkan majikan supaya mendaftar dan mencarum pekerjanya bersama Perkeso

“Pekerja juga perlu memastikan majikan mencarum untuk mereka kerana manfaatnya yang banyak jika berlaku perkara yang tidak diingini seperti kemalangan,” katanya.

Terdahulu Perkeso menyaksikan Hamisa menyerahkan bantuan pengurusan pengebumian kepada waris pencarum Jairi Amir, 25, di Kampung Vietnam Tanjung Batu di sini.

Allahyarham meninggal dunia akibat kemalangan di Tanjung Batu, Tawau.